**OFICIĀLĀS statistikas analīze par Bāriņtiesu darbu 2022. gadā**

Saskaņā ar Bāriņtiesu likuma 2. panta pirmajā daļā noteikto, bāriņtiesa ir pašvaldības izveidota aizbildnības un aizgādnības iestāde. Atbilstoši minētā likuma 4. pantā noteiktajiem bāriņtiesas darbības principiem, bāriņtiesa savā darbībā pamatojas uz normatīvajiem aktiem un prioritāri nodrošina bērna vai aizgādnībā esošās personas tiesību un tiesisko interešu aizsardzību. Bāriņtiesa savas kompetences ietvaros, aizstāvot bērna un aizgādnībā esošās personas intereses, izlemj ar aizbildnību, aizgādnību, adopciju vai ar aizgādību saistītos jautājumus, kā arī īsteno citus normatīvajos aktos paredzētos bērna vai aizgādnībā esošās personas personisko interešu aizsardzības pasākumus.

Saskaņā ar Administratīvo teritoriju un apdzīvoto vietu likumu, kas stājās spēkā 2020. gada 23. jūnijā, Latvijā pēc 2021. gada pašvaldību vēlēšanām, 119 pašvaldībām apvienojoties, tika izveidotas 43 pašvaldības. Līdz ar to 2022. gada 1. janvārī Latvijā darbu uzsāka 43 bāriņtiesas. Pamatojoties uz 2017. gada 20. jūnija Ministru kabineta noteikumiem Nr. 352 “Noteikumi par oficiālās statistikas veidlapas paraugu bāriņtiesas darbības jomā un veidlapas aizpildīšanas un iesniegšanas kārtību”, bāriņtiesas sniedz Valsts bērnu tiesību aizsardzības inspekcijā (turpmāk – VBTAI) 2023. gada februārī saņemti **43 bāriņtiesu** pārskati par darbu 2022. gadā.

Ievērojot 2021. gada 7. septembra Ministru kabineta noteikumu Nr. 611 „Valsts bērnu tiesību aizsardzības inspekcijas nolikums” (turpmāk – inspekcijas nolikums) 2.2.1. apakšpunktā un Bāriņtiesu likuma 5. panta pirmajā daļā noteikto, VBTAI nodrošina normatīvo aktu ievērošanas uzraudzību un kontroli bērnu tiesību aizsardzības un bāriņtiesu darbības jomā, tajā skaitā uzrauga bāriņtiesu darbību bērna un aizgādnībā esošas personas tiesību un interešu aizsardzībā un sniedz tām metodisko palīdzību.

Atbilstoši VBTAI funkcijām un uzdevumiem, kas paredzēti inspekcijas nolikumā, VBTAI analizē situāciju bērnu tiesību aizsardzības jomā, kā arī informē sabiedrību VBTAI kompetences ietvaros.

Bāriņtiesu pārskati par darbu sniedz informāciju par būtiskākajām tendencēm bērnu un aizgādnībā esošu personu tiesību un interešu aizsardzībā tādos bāriņtiesu darbības virzienos, kā aizgādības tiesību pārtraukšana un atjaunošana vecākiem, bērnu ārpusģimenes aprūpe, bērnu nodošana citas personas aprūpē, aizgādnība, kā arī bāriņtiesu lietvedībā esošo lietu skaits un lēmumi.

Bāriņtiesu pārskatu par darbu 2022. gadā analīzē tiek izmantots statistikas datu salīdzinājums 4 gadu periodā.

No 2022. gada pamatdati par bāriņtiesu darbības jomu pieejami Latvijas oficiālās statistikas portālā - <https://stat.gov.lv/lv>.

**Satura rādītājs**

[1. Ģimenes, kurās netiek pietiekami nodrošināta bērna attīstība un audzināšana 3](#_Toc106791042)

[2. Pārskats par bērna šķiršanu no ģimenes 5](#_Toc106791043)

[2.1. Bērna aizgādības tiesību pārtraukšana ar koleģiālu lēmumu …………………………………5](#_Toc106791044)

2.2. Vienpersoniska lēmuma par bērna aizgādības tiesību pārtraukšanu vecākiem pieņemšana….9

2.3. Bāriņtiesas pieteikumi tiesai par pagaidu aizsardzību……………………………………….10

[2.4. Pārtraukto aizgādības tiesību atjaunošana 10](#_Toc106791045)

[2.5. Aizgādības tiesību atņemšana vai atjaunošana vecākiem ar tiesas spriedumu 12](#_Toc106791046)

[3. Pārskats par bērnu ārpusģimenes aprūpi 15](#_Toc106791047)

[3.1. Ārpusģimenes aprūpē esošo bērnu skaits 15](#_Toc106791048)

3.2. Ārpusģimenes aprūpes veidi…………………………………………………………………17

[3.3. Adoptējamo bērnu skaits, kuri atrodas ārpusģimenes aprūpē 18](#_Toc106791049)

[3.4. Ārpusģimenes aprūpe pārskata gadā 20](#_Toc106791050)

[3.5. Ārpusģimenes aprūpē esoša bērna saskarsme ar vecākiem un citām personām pārskata gadā 21](#_Toc106791051)

3.6. Pārskats par nepilngadīgo Ukrainas civiliedzīvotāju lietām…………………………………23

[4. Pārskats par aizbildnības lietām 25](#_Toc106791052)

[4.1. Aizbildņu un aizbildnībā esošo bērnu skaits pārskata gadā 25](#_Toc106791053)

[4.2. Aizbildnības izbeigšanās pārskata gadā 26](#_Toc106791054)

[5. Pārskats par audžuģimeņu lietām 29](#_Toc106791055)

[5.1. Audžuģimeņu skaits pārskata gadā 30](#_Toc106791056)

[5.2. Bērnu turpmākā aprūpe pēc aprūpes audžuģimenē izbeigšanas 31](#_Toc106791057)

[6. Pārskats par bērna nodošanu citas personas aprūpē 33](#_Toc106791058)

[6.1. Vecāku aprūpē esoša bērna nodošana citas personas aprūpē Latvijā un ārvalstī pārskata gadā 33](#_Toc106791059)

[6.2. Ārpusģimenes aprūpē esoša bērna nodošana citas personas aprūpē Latvijā un ārvalstīs pārskata gadā 34](#_Toc106791060)

[7. Pārskats par adopcijas lietām 37](#_Toc106791061)

[7.1. Personu skaits, kas pārskata gadā ar bāriņtiesas lēmumu atzītas par adoptētājiem 37](#_Toc106791062)

[7.2. Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju 38](#_Toc106791063)

[8. Pārskats par aizgādnību 42](#_Toc106791064)

[9. Pārskats par nepilngadīgas personas bez pavadības (trešās valsts valstspiederīgie vai bezvalstnieki) lietām 45](#_Toc106791065)

[10. Pārskats par bāriņtiesu lēmumiem un lietām 47](#_Toc106791066)

[11. Pārskats par bāriņtiesas lēmumu un faktiskās rīcības pārsūdzību Administratīvajā rajonā tiesā 52](#_Toc106791067)

# Ģimenes, kurās netiek pietiekami nodrošināta bērna attīstība un audzināšana

Bērnu tiesību aizsardzības likuma 26. panta pirmajā daļā noteikts, ka ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē. Valsts un pašvaldība atbalsta ģimeni un sniedz tai palīdzību.

Bāriņtiesu likuma 17. panta 5. punktā noteikts, ka bāriņtiesa informē pašvaldības sociālo dienestu vai citu atbildīgo institūciju par ģimenēm, kurās netiek pietiekami nodrošināta bērna attīstība un audzināšana un kurām nepieciešama palīdzība. Tādējādi gadījumos, kad bāriņtiesa, izvērtējot iegūto informāciju, konstatē, ka nav pamata ierosināt par bērna aizgādības tiesību pārtraukšanu vecākiem, tā informāciju par ģimeni, kurā konstatēta nepietiekami nodrošināta bērna attīstība un audzināšana, nodod pašvaldības sociālajam dienestam.

Sociālo pakalpojumu un sociālās palīdzības likuma 11. panta 2. punktā noteikts, ka pašvaldības sociālā dienesta uzdevums ir sniegt sociālos pakalpojumus vai organizēt to sniegšanu ģimenēm ar bērniem, kurās ir bērna attīstībai nelabvēlīgi apstākļi. Tādējādi sociālais darbs ar ģimenēm, kurās netiek pietiekami nodrošināta bērna attīstība un audzināšana, ir sociālā dienesta pienākums, ar mērķi preventīvi novērst apstākļus, kas ir par pamatu iespējamai bērnu šķiršanai no ģimenes.

Bāriņtiesu sniegtā informācija liecina, ka 2022. gadā bāriņtiesas pašvaldību sociālajiem dienestiem sniedza informācija par **1350 ģimenēm**, kurās konstatēti riski **2581 bērna** pienācīgai aprūpei un audzināšanai. Minētajos rādītājos pēdējo 4 gadu periodā nav vērojamas krasas izmaiņas (sk. 1. diagrammu), tomēr 2022. gadā, salīdzinot ar 2021. gadu, bērnu skaits, kuri dzīvo ģimenēs, kurās netiek nodrošināta pietiekama bērna aprūpe un audzināšana, ir pieaudzis.

Visbiežāk atbildīgo institūciju redzeslokā nonākušas ģimenes, kurās aug bērni vecumā no 4 -12 gadiem (sk. 2. diagrammu). Bērniem nonākot izglītības iestādēs, palielinās iespēja pieaugušajiem, kuri ikdienā ir saskarsmē ar bērniem (pedagogi, interešu izglītības darbinieki, u.tml.), pamanīt nelabvēlīgas situācijas ģimenē un par tām ziņot bāriņtiesai vai sociālajam dienestam. Līdz ar to pašvaldībās svarīgi attīstīt savstarpējo sadarbību starp visiem speciālistiem un institūcijām, kuras strādā ar bērniem, lai veicinātu arī agrīnu vardarbības vai citu nelabvēlīgu apstākļu pamanīšanu ģimenēs, kurās aug maza vecuma bērni, kuri neapmeklē pirmsskolas izglītības iestādi. Tāpat attīstāma speciālistu izpratne par sadarbību ar jauniešiem, lai viņi justos droši atklāt savu ģimeņu problēmsituācijas un saņemtu nepieciešamo atbalstu.

1.diagramma

2.diagramma

# 2. Pārskats par bērna šķiršanu no ģimenes

## **2.1. Bērna aizgādības tiesību pārtraukšana ar koleģiālu lēmumu**

Lai prioritāri nodrošinātu bērna tiesību un labāko interešu aizsardzību, noteiktos gadījumos normatīvie akti paredz bāriņtiesas tiesības lemt par bērna šķiršanu no ģimenes, pārtraucot vecākiem aizgādības tiesības.

Saskaņā ar Latvijas Republikas Civillikuma (turpmāk – Civillikums) 203. pantu, aizgādības tiesības vecākam tiek pārtrauktas, ja bāriņtiesa atzīst, ka:

1) ir faktiski šķēršļi, kas liedz vecākam iespēju aprūpēt bērnu;

2) bērns atrodas veselībai vai dzīvībai bīstamos apstākļos vecāka vainas dēļ (vecāku apzinātas rīcības vai nolaidības dēļ);

3) vecāks ļaunprātīgi izmanto savas tiesības vai nenodrošina bērna aprūpi un uzraudzību;

4) vecāks ir devis piekrišanu bērna adopcijai, izņemot gadījumu, kad viņš kā laulātais ir devis piekrišanu tam, ka bērnu adoptē otrs laulātais;

5) konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu.

Aizgādības tiesības vecākam var tikt pārtrauktas arī gadījumos, kad vecāks ļaunprātīgi izmanto savas tiesības, nepildot tiesas nolēmumu lietā, kas izriet no aizgādības vai saskarsmes tiesībām, ja tas nodara būtisku kaitējumu bērnam un ja nepastāv otram vecākam šķēršļi īstenot bērna aprūpi. Gadījumā, ja vienam no vecākiem tiek pārtrauktas bērna aizgādības tiesības, aprūpi īsteno otrs vecāks, bet, ja arī tam ir šķēršļi, bāriņtiesa gādā par bērna ārpusģimenes aprūpi.

Saskaņā ar Bāriņtiesu likuma 22. panta pirmo prim daļu bāriņtiesa, ierosinot lietu par bērna aizgādības tiesību pārtraukšanu vecākam, veic riska novērtēšanu (vecāka līdzatkarība, problēmas neatzīšana u.tml.), informē vecāku par sekām un uzdod viņam sadarbībā ar sociālo dienestu noteiktā termiņā novērst bērna attīstībai nelabvēlīgos apstākļus.

Ja lietas izskatīšanas gaitā vecāks nav novērsis bērna attīstībai nelabvēlīgos apstākļus un bērna palikšana ģimenē var radīt draudus bērna dzīvībai un veselībai, bāriņtiesa lemj par aizgādības tiesību pārtraukšanu vecākam un bērna šķiršanu no ģimenes.

Bāriņtiesu sniegtā informācija liecina, ka 2022. gadā bērna aizgādības tiesības pārtrauktas **983 vecākiem** (455 mātēm un 528 tēviem), no vecāka šķirot **1202 bērnus**.

Analizējot saņemtos bāriņtiesu datus, novērojams, ka vecāku skaits, kuriem 2022. gadā pārtrauktas bērnu aizgādības tiesības, salīdzinot ar 2021. gadu, ir pieaudzis. Tāpat 2022. gadā, salīdzinot ar 2021. gadu, pieaudzis bērnu skaits, kuru vecākiem pārtrauktas aizgādības tiesības.

3.diagramma

Aizgādības tiesību pārtraukšanas lietās būtisks rādītājs ir arī informācija par to, cik no personām, kurām pārskata gadā ar bāriņtiesas lēmumu pārtrauktas bērna aizgādības tiesības, jau iepriekš pārtrauktas tā paša vai cita bērna aizgādības tiesības. Bāriņtiesu sniegtā informācija liecina, ka 2022. gadā tās bija **182 personas** jeb **18,5%** no visām personām, kurām pārskata gadā pārtrauktas bērna aizgādības tiesības. Salīdzinot ar iepriekšējiem gadiem, vērojams šādu gadījumu skaita samazinājums (sk. 4.diagrammu). 2021. gadā atkārtota aizgādību tiesību pārtraukšana bija 30,3% gadījumos no visiem vecākiem, kuriem tika pārtrauktas aizgādības tiesības, 2020. gadā atkārtota aizgādību tiesību pārtraukšana bija 28,5% gadījumu, 2019.gadā – 27,4%.

4.diagramma

Kā redzams 5. diagrammā, visvairāk aizgādības tiesības tiek pārtrauktas attiecībā uz bērniem vecumā no 4 līdz 12 gadiem, t.i.- 52% no visiem bērniem, kuru vecākiem 2022. gadā pārtrauktas bērna aizgādības tiesības. Salīdzinot ar 2021. gadu, bērnu vecumā no 4 līdz 12 gadiem skaits, kuru vecākiem ir pārtrauktas aizgādības tiesības, ir pieaudzis (2022. gadā 629 bērni, 2021. gadā 480 bērni), pieaudzis ir arī bērnu vecumā no 0 līdz 3 gadiem skaits, kuru vecākiem pārtrauktas bērna aizgādības tiesības (2022. gadā 281 bērns, 2021.gadā 250 bērni), un aizgādības tiesību pārtraukšanas gadījumu skaits bērniem vecumā no 13 līdz 17 gadiem (2022. gadā 292 bērni, 2021.gadā 279 bērni).

5.diagramma

Bāriņtiesu pārskatos par darbu bāriņtiesas sniedz arī datus par personām, kurām ar bāriņtiesas lēmumu pārtrauktas bērna aizgādības tiesības, ja konstatēta vecāku vardarbība pret bērnu vai ir pamatotas aizdomas par vardarbību pret bērnu. Vienlaikus uzsverams, ka oficiālā statistika nedefinē, tieši par kādu vardarbības veidu pret bērnu pieņemts lēmums par aizgādības tiesību pārtraukšanu. Vecāku vardarbība pret bērniem var izpausties gan kā fiziska (bērna veselībai vai dzīvībai bīstams apzināts spēka pielietojums saskarsmē ar bērnu), gan seksuāla (bērna iesaistīšana seksuālās darbībās, ko bērns nesaprot vai kam nevar dot apzinātu piekrišanu), gan emocionāla (bērna pašcieņas aizskaršana vai psiholoģiska ietekmēšana (draudot viņam, lamājot, pazemojot viņu vai citādi kaitējot viņa emocionālajai attīstībai)) un/vai kā vecāka nolaidība – bērna aprūpes un uzraudzības pienākumu nepildīšana vai pavirša, nevērīga pildīšana, kā arī pamešanu novārtā — ilgstoša vai sistemātiska nolaidība pret bērnu, kas kaitē vai var kaitēt bērna attīstībai, vai rada bērnam fiziskas vai psihoemocionālas ciešanas.

6. diagrammā atspoguļotie dati liecina, ka 2022. gadā, salīdzinot ar 2021. gadu, pieaudzis aizgādības tiesību pārtraukšanas skaits, kuros uz aizgādības tiesību pārtraukšanas brīdi ir skaidri konstatējams, ka pret bērnu vērsta vardarbība.

Bērnu tiesību aizsardzības likuma 51. panta trešajā daļā paredzēts, ka katrai personai ir pienākums ziņot policijai vai citai kompetentai iestādei par vardarbību vai citu pret bērnu vērstu noziedzīgu nodarījumu. Bāriņtiesu likuma 17. panta 4. punktā paredzēts bāriņtiesas pienākums sadarboties ar policijas iestādēm, lai nodrošinātu bērna tiesību un interešu aizsardzību. Papildus jāuzsver, ka par personu, kas ir bijusi iespējami vardarbīga pret bērnu, informāciju tiesībsargājošajām institūcijām var būt jau sniegusi kāda cita institūcija (piemēram, sociālais dienests, krīzes centrs, ārstniecības iestāde u.c.) vai privātpersona – kāds no bērna radiniekiem, kaimiņiem, u.tml.. Tādējādi faktiskais personu skaits, kuras ir bijušas iespējami vardarbīgas pret bērnu, var būt arī lielāks, nekā bāriņtiesu pārskatos par darbu norādītais. 2022. gadā bāriņtiesa tiesībsargājošās iestādes informējusi par 106 vecākiem, kuri bijuši vardarbīgi pret bērniem.

6.diagramma

## **2.2. Vienpersoniska lēmuma par bērna aizgādības tiesību pārtraukšanu vecākiem pieņemšana**

Saskaņā ar Bāriņtiesu likuma 23. panta pirmo daļu, ja bērna dzīves apstākļu pārbaudē vai citādi atklājas, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību vai dzīvību, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par bērna aizgādības tiesību pārtraukšanu vecākiem.

Atbilstoši Bāriņtiesu likuma 23. panta otrajā prim daļā noteiktajam, bāriņtiesa pirms vienpersoniska lēmuma pieņemšanas par bērna šķiršanu no ģimenes primāri izvērtē iespējas novērst dzīvības un veselības apdraudējumu bērnam, paliekot ģimenē, un, ja to nav iespējams novērst ar līdzekļiem (pagaidu aizsardzība pret vardarbību, bērna nodošana citas personas, ar kuru bērnam ir emocionāla saikne, īslaicīgā aprūpē drošos apstākļos u.tml.), kuri mazāk ierobežo bērna tiesības uzaugt ģimenē, tā lemj par bērna šķiršanu no ģimenes. No minētā izriet, ka īpašos gadījumos, kad nepieciešama tūlītēja rīcība, lai novērstu būtisku bērna apdraudējumu, bāriņtiesas priekšsēdētājs, bāriņtiesas priekšsēdētaja vietnieks un bāriņtiesas locekļi ir tiesīgi pieņemt vienpersonisku lēmumu par bērna aizgādības tiesību pārtraukšanu vecākiem.

2022. gadā būtiski pieaudzis bāriņtiesu vienpersonisko lēmumu skaits aizgādības tiesību pārtraukšanai – pieņemti **430 vienpersoniskie** lēmumi par bērna aizgādības tiesību pārtraukšanu vecākiem, kas ir par 119 lēmumiem vairāk, salīdzinājumā ar 2021. gada rādītājiem (sk. 7. diagrammu).

7.diagramma

## **2.3. Bāriņtiesas pieteikumi tiesai par pagaidu aizsardzību**

2022. gadā bāriņtiesas, izmantojot Bāriņtiesu likuma 19.1 pantā noteiktās tiesības bērna interesēs iesniegt tiesai pieteikumu par pagaidu aizsardzību pret vardarbību, ja bērna vecāks vai aizbildnis objektīvu iemeslu dēļ nav iesniedzis tiesai šo pieteikumu, ir **tiesā vērsušās 9 reizes** ar lūgumu nodrošināt pagaidu aizsardzību pret vardarbību. 2022. gadā bāriņtiesu pieteikumi tiesai iesniegti 1 gadījumā saistībā ar fizisku vardarbību, 1 gadījumā saistībā ar seksuālu vardarbību, 1 gadījumā saistībā ar psiholoģisku vardarbību, kā arī 6 gadījumos, kad konstatēta vairāku veidu vardarbība. Dati par četru gadu periodu atainoti 8.diagrammā.

8.diagramma

## 

## **2.4. Pārtraukto aizgādības tiesību atjaunošana**

Bērna atgriešana ģimenē un pārtraukto aizgādības tiesību atjaunošana ir viens no galvenajiem mērķiem pēc lēmuma par bērna aizgādības tiesību pārtraukšanu pieņemšanas. Bērnu tiesību aizsardzības likuma 27. panta piektajā daļā noteikts, ka bāriņtiesa pēc tam, kad pieņemts lēmums par bērnu šķiršanu no ģimenes, nekavējoties informē par to pašvaldības sociālo dienestu vai pašvaldības deleģēto personu. Šajos gadījumos pašvaldības sociālais dienests kopā ar citām pašvaldības institūcijām, bērna vecākiem un bērna tiesību aizsardzības iestādēm izstrādā ģimenes atbalsta un palīdzības programmu. Minētā likuma 44. panta pirmā daļa paredz, ka bērna ārpusģimenes aprūpes laikā pašvaldība sniedz izglītojošu, sociālu un citu palīdzību bērna vecākiem, lai radītu apstākļus bērna aprūpes atjaunošanai ģimenē. Bāriņtiesu likuma 22. panta otrā daļa paredz, ka bāriņtiesa, pieņemot lēmumu par bērna aizgādības tiesību pārtraukšanu vecākam, rakstveidā informē viņu par pienākumu sadarboties ar savas dzīvesvietas pašvaldības sociālo dienestu un citām institūcijām un personām, lai sekmētu bērna atgriešanos ģimenē.

Tādējādi pašvaldības institūcijas veic darbības kompetences ietvaros, lai, sadarbojoties ar bērna vecākiem, pēc iespējas ātrāk novērstu aizgādības tiesību pārtraukšanas iemeslus un bērns varētu atgriezties vecāku aprūpē.

Bāriņtiesu pārskatos par darbu sniegtie dati liecina, ka 2022. gadā pārtrauktās aizgādības tiesības atjaunotas **238 personām** (sk. 9. diagrammu), 141 mātei un 97 tēviem, vecāku aprūpē atgriezušies **320 bērni**. Ar katru gadu personu skaits, kurām tiek atjaunotas pārtrauktās aizgādības tiesības, samazinās, tāpat samazinās arī bērnu skaits, kuri atgriežas vecāku aprūpē.

9.diagramma

Visvairāk ģimenē atgriezušies bērni vecumā no 4 līdz 12 gadiem (51,87% no visiem bērniem, kuru vecākiem atjaunotas pārtrauktās bērnu aizgādības tiesības), kas skaidrojams ar to, ka tieši šī bērnu vecuma grupa visbiežāk tiek šķirta no bioloģiskās ģimenes.

Lai arī kopumā samazinājies personu skaits, kurām ik gadu pārtrauc bērna aizgādības tiesības, daudz straujāk samazinājies to personu skaits, kurām gada laikā būtu izdevies novērst iemeslus, kas bijuši par pamatu bērnu šķiršanai no ģimenes. Turklāt pārskata gadā aizgādības tiesības var būt atjaunotas personām, kurām tās pārtrauktas iepriekšējā nevis pārskata, gadā, līdz ar to nav iespējams iegūt precīzus datus par to, cik sekmīgs ir sociālais darbs ar ģimeni tieši pēc aizgādības tiesību pārtraukšanas. VBTAI ieskatā minētais rādītājs ir būtisks, lai analizētu sociālā darba efektivitāti un vērtētu sociālo pakalpojumu attīstību ģimenēm, kurām pārtrauktas bērna aizgādības tiesības, jo bērna vislabākajās interesēs ir pēc iespējas ātrāka atgriešanās vecāka aprūpē. Vienlaikus šī situācija var liecināt par to, ka bērns no ģimenes šķirts situācijās, kad ģimenes problēmas ir tik ilgstošas un kompleksas, ka to atrisināšana gada ietvaros nav iespējama.

## 

## **2.5.Aizgādības tiesību atņemšana vai atjaunošana vecākiem ar tiesas spriedumu**

Aizgādības tiesību atņemšanu vienam vai abiem vecākiem kā galējo līdzekli piemēro tiesa. Civillikuma normas paredz, ka vecākam aizgādības tiesības ar tiesas spriedumu var atņemt divos gadījumos:

1. viņa vainas dēļ (vecāka apzinātas rīcības vai nolaidības dēļ) ir apdraudēta veselība vai dzīvība;
2. vecāks ļaunprātīgi izmanto savas tiesības vai nenodrošina bērna aprūpi un uzraudzību, un tas var apdraudēt bērna fizisko, garīgo vai tikumisko attīstību.

Civillikuma 203. pantā noteikts, ja gada laikā no aizgādības tiesību pārtraukšanas nav iespējams tās atjaunot, bāriņtiesa lemj par prasības celšanu tiesā aizgādības tiesību atņemšanai, izņemot gadījumu, kad aizgādības tiesības nevar atjaunot no vecāka neatkarīgu apstākļu dēļ.

Vienlaikus bāriņtiesai ir tiesības lemt par prasības celšanu tiesā aizgādības tiesību atņemšanai pirms minētā termiņa iestāšanās, ja tas ir bērna interesēs. Tie var būt atsevišķi gadījumi, kad bāriņtiesai ir pamatota informācija, kas liecina, ka vecāki neveicina pārtraukto aizgādības tiesību atjaunošanu (neiesaistās savu problēmu risināšanā, neizrāda interesi par bērnu, ir atteikušies no sadarbības ar sociālo dienestu utt.). Tāpat bāriņtiesa ir tiesīga izvērtēt nepieciešamību, negaidot likumā noteikto termiņu, iesniegt prasību tiesā par aizgādības tiesību atņemšanu vecākiem gadījumos, kad tikusi konstatēta īpaši cietsirdīga izturēšanās, smaga vardarbība, ļaunprātīga rīcība vai nolaidība.

Kopumā vērojams, ka personu skaits, par kurām bāriņtiesas lēmušas sniegt tiesā prasību aizgādības tiesību atņemšanai, samazinājies (sk. 10. diagrammu). 2022. gadā attiecībā uz **557** personām bāriņtiesas pieņēmušas lēmumus par prasības sniegšanu tiesā par aizgādības tiesību atņemšanu. Samazinājums saistāms ar aktīvu prasību celšanu tiesā iepriekšējos gados.

Vienlaikus 2020. gadā bija vērojams to personu skaita pieaugums, kurām ar tiesas spriedumu atņemtas bērna aizgādības tiesības, savukārt 2021. un 2022. gadā gada šo personu skaits samazinājies (sk. 10. diagrammu).

10.diagramma

2022. gadā tiesa lēmusi par aizgādības tiesību atņemšanu **476 personām** (213 mātēm un 263 tēviem) attiecībā uz **577 bērniem**. Līdz ar to secināms, ka vairāk kā gada laikā liela daļa vecāku netika veikuši darbības, lai novērstu iemeslus, kuri bijuši par pamatu bērna šķiršanai no ģimenes, arī ierosinātā lieta tiesā par aizgādības tiesību atņemšanu motivējusi tikai nelielu daļu vecāku uzsākt sadarbību ar pašvaldības sociālo dienestu, lai rastu iespēju bērniem atgriezties ģimenē.

Atbilstoši Civilprocesa likuma 244.2 pantā noteiktajam prasību lietās, kas izriet no aizgādības tiesībām, var celt bērna vecāki, aizbildņi, bāriņtiesa vai prokurors. Līdz ar to gadījumā, ja vecāks uzskata, ka ir zuduši iemesli, kuru dēļ viņam tika atņemtas bērna aizgādības tiesības, viņam ir tiesības vērsties tiesā ar attiecīgu prasības pieteikumu aizgādības tiesību atjaunošanai. Savukārt situācijās, kad bāriņtiesa uzskata, ka bērna interesēs būtu aizgādības tiesību atjaunošana vecākam, arī bāriņtiesa, pamatojoties uz Bāriņtiesu likuma 16. pantā paredzētajām bāriņtiesas tiesībām, var iesniegt tiesā prasības pieteikumus un pieteikumus bērna interesēs.

2022. gadā bāriņtiesas pieņēmušas 3 lēmumus par prasības sniegšanu tiesā aizgādības tiesību atjaunošanai attiecībā uz vecākiem bērnu atņemto aizgādības tiesību atjaunošanu. Savukārt tiesa **atņemtās aizgādības tiesības atjaunojusi** **9** **personām** – 6 bērnu mātēm un 3 tēviem, vecāka aprūpē nododot **14 bērnus** (9 bērni vecumā no 4 līdz 12 gadiem, 5 bērni vecumā no 13 līdz 17 gadiem). 11. diagrammā redzams, ka, pēc 2020. gada rādītāja pieauguma, 2021. gadā vecāku, kuriem atjaunotas atņemtās aizgādības tiesības, skaits samazinājies, savukārt 2022. gadā šo vecāku skaits atkal palielinājies.

11.diagramma

# 3. Pārskats par bērnu ārpusģimenes aprūpi

## **3.1.Ārpusģimenes aprūpē esošo bērnu skaits**

Ģimene ir dabiska bērna attīstības un augšanas vide, un katram bērnam ir neatņemamas tiesības uzaugt ģimenē. Vienlaikus atzīstams, ka ir gadījumi, kad bērna labāko interešu nodrošināšanai bērns ir šķirams no ģimenes. Saskaņā ar Bērnu tiesību aizsardzības likuma 27. panta pirmo daļu, bērnu var šķirt no ģimenes, ja:

* bērna dzīvība, veselība vai attīstība ir nopietni apdraudēta vardarbības dēļ vai ir pamatotas aizdomas par vardarbību pret bērnu, kā arī aprūpes trūkuma vai mājas apstākļu (sociālās vides) dēļ;
* bērns nopietni apdraud savu veselību vai attīstību, lietojot alkoholu, narkotiskās vai toksiskās vielas;
* bērns ir izdarījis noziedzīgu nodarījumu.

ANO Bērnu tiesību konvencijas 20. panta 1. un 2. punkts nosaka, ka bērnam, kuram īslaicīgi vai pastāvīgi nav savas ģimenes vai kuru viņa paša interesēs nedrīkst atstāt ģimenē, ir tiesības uz īpašu valsts aizsardzību un palīdzību. Dalībvalstis saskaņā ar saviem tiesību aktiem nodrošina šādam bērnam alternatīvu aprūpi.

Sociālo pakalpojumu un sociālās palīdzības likuma 4. panta ceturtajā daļā noteikts, ka bāreņiem un bez vecāku gādības palikušajiem bērniem nodrošināma aprūpe ģimeniskā vidē — audžuģimenē, pie aizbildņa, un tikai tad, ja tas nav iespējams, aprūpe tiek nodrošināta ilgstošas sociālās aprūpes un sociālās rehabilitācijas institūcijā.

Vadoties no normatīvajos aktos noteiktā regulējuma, bāriņtiesa var lemt par bērna ārpusģimenes aprūpi, ja:

* Bērna vecāki ir miruši vai izsludināti par mirušiem;
* Bērna vecākiem pārtrauktas vai atņemtas bērna aizgādības tiesības;
* Konstatētas būtiskas domstarpības bērna un vecāku attiecībās;
* Bērna vecāki pazuduši un izsludināti meklēšanā;
* Bērna vecāki slimības dēļ nespēj pienācīgi aprūpēt un uzraudzīt bērnu;
* Bērna vecāki ir nepilngadīgi.

Bērna ārpusģimenes aprūpe var tikt nodrošināta arī citos gadījumos, ja tas nepieciešams bērna labāko interešu nodrošināšanai.

Bērnu tiesību aizsardzības likuma 6. panta ceturtajā daļā paredzēts, ka ārpusģimenes aprūpes laikā tiek veikti nepieciešamie pasākumi bērna un vecāku atkalapvienošanās nodrošināšanai. Savukārt šī likuma 42. panta pirmajā daļā noteikts, ka ārpusģimenes aprūpi izbeidz, kad bērna vecāku ģimenē tiek nodrošināti labvēlīgi apstākļi bērna attīstībai vai arī viņš ir sasniedzis 18 gadu vecumu.

Statistikas dati liecina par tendenci samazināties ārpusģimenes aprūpē esošo bērnu skaitam (sk. 12. diagrammu). 2019. gadā ārpusģimenes aprūpē kopumā atradās 6252 bērni (1,66% no visiem Latvijā dzīvojošajiem bērniem[[1]](#footnote-1)). 2020. gadā ārpusģimenes aprūpes pakalpojums bija nepieciešams 6004 bērniem (1,6% no visiem Latvijā dzīvojošajiem bērniem[[2]](#footnote-2)). 2021. gadā ārpusģimenes aprūpē atradās 5910 bērni (1,59% no visiem Latvijā dzīvojošajiem bērniem[[3]](#footnote-3)). 2022. gadā ārpusģimenes aprūpē bija 5798 bērni (1,52% no visiem Latvijā dzīvojošajiem bērniem[[4]](#footnote-4)). Vienlaikus, kā redzams proporcionālajā aprēķinā pret kopējo bērnu skaitu Latvijā, izmaiņas ir ļoti nelielas. Ārpusģimenes aprūpē nodoto bērnu skaita samazinājums, iespējams, saistāms ar kopējo iedzīvotāju skaita samazinājumu valstī, nevis ar ģimeņu un bērnu dzīves kvalitātes uzlabošanos Latvijā, kaut arī kā būtisks resurss Latvijā joprojām tiek ieviestas un attīstītas dažādas vecākus izglītojošas un apmācošas programmas par pilnvērtīgu bērnu audzināšanu un aprūpi, lai realizētu preventīvus pasākumus, sniedzot vecākiem savlaicīgu atbalstu bērnu audzināšanā.

12.diagramma

## **3.2. Ārpusģimenes aprūpes veidi**

Bērnu tiesību aizsardzības likuma 27. panta trešajā daļā noteikts, ka, šķirot bērnu no ģimenes, viņam tiek nodrošināta ārpusģimenes aprūpe pie aizbildņa vai audžuģimenē. Ārpusģimenes aprūpi bērnu aprūpes iestādē nodrošina tikai gadījumos, kad aprūpe pie aizbildņa vai audžuģimenē nav piemērota konkrētam bērnam.

Visvairāk bērnu ārpusģimenes aprūpe tiek nodrošināta pie aizbildņiem – **3795** bērni jeb 65,5% no visiem ārpusģimenes aprūpē nodotajiem bērniem atrodas aizbildnībā. **1476** (25,5 %) bērnu aprūpe nodrošināta audžuģimenē, savukārt **527** bērnu (9%) aprūpe un audzināšana tiek īstenota ilgstošas sociālās aprūpes un sociālās rehabilitācijas institūcijās (sk. 13. diagrammu). Tādējādi ģimeniskai videi pietuvināta ārpusģimenes aprūpe 2022. gada 31. decembrī tika nodrošināta **90,9%** ārpusģimenes aprūpē esošo bērnu.

Vērtējot situāciju attiecībā uz bērnu ārpusģimenes aprūpes nodrošināšanu ģimeniskā vidē, secināms, ka turpina pieaugt audžuģimenē ievietoto bērnu skaits. Tomēr 2022. gadā, salīdzinot ar 2021. gadu, nedaudz ir pieaudzis arī ilgstošas sociālās aprūpes un sociālās rehabilitācijas institūcijās ievietoto bērnu skaits.

13.diagramma

Bāriņtiesu sniegtie dati liecina, ka joprojām nav vērojama pozitīva tendence iespējami īsākā laika posmā atrast ilgstošas sociālās aprūpes un sociālās rehabilitācijas institūcijās ievietotajiem bērniem alternatīvu ārpusģimenes aprūpes formu. **88,2%** no institūcijās ievietotajiem bērniem tur uzturas ilgāk par 6 mēnešiem (sk. 1. tabulu). Lielākais ilgstoši institūcijā ievietoto bērnu īpatsvars ir vecumposmā no 13 līdz 17 gadiem.

|  |  |  |  |
| --- | --- | --- | --- |
| Bērnu skaits institūcijā 2022. gada 31. decembrī | Bērnu skaits, kuri institūcijā uz pārskata iesniegšanas brīdi 31.12.2022. uzturējušies ne ilgāk kā 3 mēnešus | Bērnu skaits, kuri institūcijā uzturas ilgāk par **3 mēnešiem** | Bērnu skaits, kuri institūcijā uzturas ilgāk par **6 mēnešiem** |
| **527** | **27** bērni[[5]](#footnote-5) | **35** bērni, no kuriem:  0-3 g.v. – 2 bērni  4-12 g.v. – 13 bērni  13-17 g.v.- 20 bērni | **465** bērni, no kuriem:  0-3 g.v. – 7 bērni  4-12 g.v. – 173 bērni  13-17 g.v.- 285 bērni |

1.tabula

## 

## **3.3. Adoptējamo bērnu skaits, kuri atrodas ārpusģimenes aprūpē**

Atbilstoši Bērnu tiesību aizsardzības likuma 31. panta pirmajā daļā noteiktajam, lai bērna attīstībai nodrošinātu ģimenisku vidi, tiek atbalstīta adopcija. Civillikuma 162. pantā noteikts, kanepilngadīga bērna adopcija ir atļauta, ja tā ir bērna interesēs.

Par adoptējamiem bērniem uzskatāmi tie, kuru vecāki miruši, kuru vecākiem ar tiesas spriedumu ir atņemtas aizgādības tiesības vai arī vecāki devuši piekrišanu bērna adopcijai.

Ministru kabineta 2018. gada 30. oktobra noteikumu Nr. 667 “Adopcijas kārtība” (turpmāk – Adopcijas kārtība) 11. punkts nosaka, ja bērns atrodas aizbildnībā, bāriņtiesa, kura pieņēmusi lēmumu par aizbildnības nodibināšanu un aizbildņa iecelšanu, divu mēnešu laikā no dienas, kad bērns kļuvis adoptējams, noskaidro aizbildņa viedokli par bērna adopciju aizbildņa ģimenē vai citā ģimenē. Minēto noteikumu 15. punkts paredz, ka gadījumā, ja bērns atrodas audžuģimenē vai specializētā audžuģimenē (turpmāk – audžuģimene), bāriņtiesa, kura pieņēmusi lēmumu par bērna ievietošanu audžuģimenē, divu mēnešu laikā no dienas, kad bērns kļuvis adoptējams, noskaidro, vai audžuģimene vēlas adoptēt audžuģimenē esošo bērnu, un, ja audžuģimene nav izteikusi vēlmi viņu adoptēt, nosūta bērna uzskaites lapu ministrijai.

Bērna adopcijai tiek skaidrots arī bērna viedoklis. Saskaņā ar Adopcijas kārtības 7. punktu 12 gadus sasnieguša bērna viedokli noformē atbilstoši Adopcijas kārtības pielikumam. Savukārt, ja adoptējamais bērns ir jaunāks par 12 gadiem, bāriņtiesa viņa atrašanās vietā veic pārrunas ar adoptējamo bērnu, noskaidro viņa viedokli, kā arī noformē sarunas protokolu.

Bāriņtiesu sniegtie dati liecina, ka adoptējamo bērnu skaitā četru gadu periodā nav būtisku izmaiņu (sk. 14. diagrammu). 2022. gadā palielinājies bērnu skaits, kuri nepiekrīt adopcijai.

14.diagramma

Pēc bāriņtiesu sniegtās informācijas 2022. gada 31. decembrī ārpusģimenes aprūpē atradās **1090** adoptējami bērni, no kuriem **604 bērni** pauduši viedokli, ka nepiekrīt adopcijai vispār, **77 bērni** nav devuši piekrišanu potenciālai adopcijai uz ārvalstīm.

Visvairāk adoptējamo bērnu ir vecumā no 4 līdz 12 gadiem – 526 bērnu jeb 48,3% no visiem bērniem un vecumā no 13 līdz 17 gadiem – 517 bērni jeb 47,4 %. 2022. gada 31. decembrī adoptējami bija 47 bērni (4,3%) vecumā līdz 3 gadiem.

15. diagrammā atspoguļoti dati par adoptējamiem bērniem, kuri ir adoptējami, bet kuru aizbildnis nav devis piekrišanu bērna adopcijai citā ģimenē. 2022. gadā šis skaits ir samazinājies, vienlaikus ņemams vērā, ka ik gadu kopumā samazinās aizbildnībā esošo bērnu skaits.

15.diagramma

## **3.4. Ārpusģimenes aprūpe pārskata gadā**

2022. gadā, pamatojoties uz bāriņtiesu pieņemtajiem lēmumiem, ārpusģimenes aprūpe tika nodrošināta **1202** bērniem. Tie ir gan tie bērni, kuri pirmreizēji nodoti ārpusģimenes aprūpē, gan bērni, kuriem pārskata gadā mainīts ārpusģimenes pakalpojuma nodrošinātājs (piemēram, bērnam, kurš iepriekšējā gadā ticis ievietots ilgstošas sociālās aprūpes un rehabilitācijas institūcijā, pārskata gadā nodibināta aizbildnība).

Visvairāk bērnu – **627** – nodoti aizbildņu ģimenēs – 55,9% no visiem bērniem. Pārskata gadā audžuģimenē ievietoti **400** bērni jeb 33,3% no visiem pārskata gadā ārpusģimenes aprūpē nodotajiem bērniem. Ilgstošas sociālās aprūpes un rehabilitācijas institūcijā ievietoti **175** bērni (14,6%) (sk. 16. diagrammu).

16.diagramma

Bāriņtiesu pārskati par darbu satur informāciju par galvenajiem iemesliem bērnu ārpusģimenes aprūpes nodrošināšanai. Šīs informācijas apkopojums atspoguļots 17. diagrammā.

Bāriņtiesu sniegtā informācija liecina, ka galvenais iemesls lēmuma par ārpusģimenes aprūpi bērnam pieņemšanai nemainīgi ir aizgādības tiesību pārtraukšana vai atņemšana vecākiem. 2022. gadā tas bija iemesls **920** bērnu (76,5%) ārpusģimenes aprūpei. Bērna vecāku nāve vai vecāku izsludināšana par mirušiem ir bijis iemesls ārpusģimenes aprūpei 7% gadījumu (**84** bērniem). **43** bērniem (attiecīgi 3,6% no visiem bērniem) vecāki ir bijuši nepilngadīgi, tādēļ, lai nodrošinātu nepieciešamo likumisko pārstāvību, bērniem nodibināta ārpusģimenes aprūpe. 2,2% gadījumos (**27** bērniem) bijusi nepieciešamība ar ārpusģimenes aprūpi nodrošināt bērnu tiesību un interešu aizsardzību tādēļ, ka vecāki slimības dēļ nespēja pienācīgi aprūpēt un uzraudzīt bērnu. **8** bērniem (0,7%) ārpusģimenes aprūpes iemesls ir bijušas būtiskas domstarpības bērna un vecāka attiecībās. Savukārt **1** bērns nonācis ārpusģimenes aprūpē, jo viņa vecāki pazuduši, vai izsludināti par pazudušiem. **121** bērniem (10%) ārpusģimenes aprūpe nodrošināta citos gadījumos, kas bāriņtiesu pārskatu par darbu veidlapās netiek atspoguļoti detalizētāk, bet visbiežāk tas nozīmē, ka bērnam pārskata gadā mainīts ārpusģimenes aprūpes sniedzējs.

Īpaši atzīmējams, ka pieaudzis to bērnu skaits, kuriem ārpusģimenes aprūpe nodibināta, jo vecāki miruši vai izsludināti par mirušiem. 2022. gadā tie bijuši 84 bērni, 2021. gadā – 68, 2020. gadā – 51, savukārt 2019. gadā – 46 bērni.

17.diagramma

## 

## **3.5. Ārpusģimenes aprūpē esoša bērna saskarsme ar vecākiem un citām personām pārskata gadā**

Būtiska iespēja veicināt ārpusģimenes aprūpē esoša bērna atgriešanos bioloģiskajā ģimenē ir atļauja bērnam uzturēties pie vecākiem, radiniekiem vai citām personām, ar kurām bērns ilgu laiku dzīvojis nedalītā saimniecībā.

Saskaņā ar Civillikuma 181. pantu bērnam ir tiesības uzturēt personiskas attiecības un tiešus kontaktus ar jebkuru no vecākiem (saskarsmes tiesība). Savukārt katram vecākam ir pienākums un tiesības uzturēt personiskas attiecības un tiešus kontaktus ar bērnu. Šis noteikums piemērojams arī tad, ja bērns ir šķirts no ģimenes vai nedzīvo kopā ar abiem vecākiem. Atbilstoši normatīvajiem aktiem, bērnam ir tiesības uzturēt personiskas attiecības un tiešus kontaktus arī ar brāļiem, māsām un vecvecākiem, kā arī citām personām, ar kurām bērns ilgu laiku ir dzīvojis nedalītā saimniecībā, ja tas atbilst bērna interesēm.

19. diagrammā atspoguļotie dati liecina, ka 2020. gadā bērnu skaits, kuri ar bāriņtiesas lēmumu noteiktu laiku uzturas pie vecākiem, radiniekiem vai citām personām, ar kurām bērns ilgu laiku dzīvojis nedalītā saimniecībā, samazinājās, bet 2021. gadā palielinājās (sk. 18. diagrammu). 2022. gadā turpināja pieaugt bērnu skaits, kuriem atļauts uzturēties pie tuviniekiem. Bāriņtiesa attiecīgu lēmumu bija pieņēmusi par **268 bērniem**, no kuriem 200 bērni uzturējās pie vecākiem, 60 bērni pie citiem radiniekiem un 8 bērni pie citām personām, ar kurām bērns dzīvojis nedalītā saimniecībā.

18.diagramma

Bērnu tiesību aizsardzības likuma 33. pantā noteikts, ka bērnam, kas nodots aizbildnībā vai audžuģimenē vai ievietots bērnu aprūpes iestādē, ir tiesības uzturēt personiskas attiecības un tiešus kontaktus ar vecākiem, kā arī ar brāļiem, māsām, vecvecākiem un personām, ar kurām bērns ilgu laiku ir dzīvojis nedalītā saimniecībā, izņemot gadījumus, kad tas:

1. kaitē bērna veselībai, attīstībai un drošībai;
2. rada draudus aizbildņiem, audžuģimenēm, bērnu aprūpes iestāžu darbiniekiem vai citiem bērniem.

Gadījumos, kad tiek konstatēti apstākļi, kas ir par pamatu, lai liegtu ārpusģimenes aprūpē esošam bērnam satikties ar vecākiem vai tuviem radiniekiem vai personām, ar kurām bērns ilgu laiku ir dzīvojis nedalītā saimniecībā, bāriņtiesa, saskaņā ar Bāriņtiesu likuma 39. panta trešo daļu, pieņem attiecīgu lēmumu.

19. diagrammā atspoguļotie dati liecina, ka četru gadu periodā lēmumu par personisku attiecību un tiešu kontaktu uzturēšanas tiesību ierobežošanu ar ārpusģimenes aprūpē esošu bērnu skaits samazinās. Bāriņtiesas 2022. gadā **7 personām** liegušas personisku attiecību un tiešu kontaktu uzturēšanas tiesību ar ārpusģimenes aprūpē nodotu bērnu. VBTAI ieskatā tā ir pozitīva iezīme, kas liecina, ka izdodas rast bērna labākajām interesēm atbilstošu risinājumu, ierobežojot tiešu kontaktu uzturēšanu ar vecākiem vai citiem tuviniekiem tikai galējas nepieciešamības rezultātā.

19.diagramma

# 3.6. Pārskats par nepilngadīgo Ukrainas civiliedzīvotāju lietām

Saistībā ar karadarbības norisi Ukrainā, 2022. gadā bāriņtiesām strauji nācās uzņemties papildus funkcijas, rodot risinājumu nepilngadīgo Ukrainas civiliedzīvotāju aizsardzībai, kuri Latvijā ieradās bez vecākiem.

2022. gada 3. martā pieņemtā Ukrainas civiliedzīvotāju atbalsta likuma 18. panta pirmajā. daļā noteikts, lai nodrošinātu nepilngadīga bez vecāku pavadības Latvijas Republikā ieceļojuša Ukrainas civiliedzīvotāja (turpmāk — nepavadīts bērns) tiesību aizsardzību un sniegtu viņam atbalstu, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par ārkārtas aizbildnības nodibināšanu un ārkārtas aizbildņa iecelšanu nepavadītam bērnam.

Atbilstoši minētā panta vienpadsmitajai daļai Valsts bērnu tiesību aizsardzības inspekcija veido un uztur vienotu nepavadīto bērnu reģistru un to uzskaiti, lai nodrošinātu nepieciešamās informācijas sniegšanu nepavadīta bērna un viņa ģimenes atkalapvienošanai, kā arī nodrošinātu standartizētu informācijas izgūšanu un veidotu statistikas analīzi.

Analizējot bāriņtiesu iesūtīto statistisko informāciju par darbu 2022. gadā, VBTAI konstatēja, ka bāriņtiesas 2022. gadā pieņēmušas 942 vienpersoniskos lēmumus par **972 nepilngadīgiem Ukrainas civiliedzīvotājiem**. Ārkārtas aizbildnība nodibināta 971 nepilngadīgajam Ukrainas civiliedzīvotājam, no tiem 19 bērni ir vecumā līdz 3 gadiem, 272 bērni ir vecumā no 4 līdz 12 gadiem, savukārt 680 bērni ir vecumā no 13 līdz 17 gadiem; viens nepilngadīgais Ukrainas civiliedzīvotājs vecumā no 13 līdz 17 gadiem ievietots ilgstošas sociālās aprūpes un sociālās rehabilitācijas iestādē.

2022. gadā ārpusģimenes aprūpe izbeigta 649 nepilngadīgajiem Ukrainas civiliedzīvotājiem, no tiem:

1) 110 nepilngadīgajām personām ārpusģimenes aprūpe izbeidzās, sasniedzot pilngadību,

2) 463 nepilngadīgajām personām ārpusģimenes aprūpe izbeigta, jo tās atgriezušās ģimenē, 3) 70 nepilngadīgajām personām ārpusģimenes aprūpe izbeigta, jo tās izceļojušas no Latvijas uz pastāvīgu dzīvi citā valstī.

4) 6 nepilngadīgajām personām ārpusģimenes aprūpe izbeigta citu iemeslu dēļ.

# 4. Pārskats par aizbildnības lietām

Civillikuma 222. pants paredz, ka bez vecāku aizgādības palikušam bērnam ieceļams aizbildnis. Aizbildnis ir bērna likumiskais pārstāvis, kura pienākums ir primāri nodrošināt bērna tiesību un interešu aizsardzību. Aizbildnis aizvieto savam aizbilstamajam vecākus, atbalsta bērnu, sevišķi gādā par viņa audzināšanu, kā arī pārstāv bērna personiskās un mantiskās intereses. Civillikuma 316. pants paredz, ka katras aizbildnības pārvaldībai ieceļams viens aizbildnis. Sevišķi grūtās un sarežģītās aizbildnības lietās var iecelt arī vairākus aizbildņus, tomēr ne vairāk par trijiem.

Atbilstoši Civillikuma un Bāriņtiesu likuma normām, kas regulē aizbildņa iecelšanas kārtību, bāriņtiesas pienākums ir pārliecināties, vai par aizbildni ieceļamajai personai ir aizbildņa pienākumu pildīšanai nepieciešamās spējas un īpašības.

Aizbildnība ir galvenais ārpusģimenes aprūpes veids un aizbildņu ģimenēs tiek nodrošināta aprūpe 65,5% no visiem ārpusģimenes aprūpē esošajiem bērniem. 2022. gada 31. decembrī valstī bija **2891 aizbildņi**. Aizbildņu skaits ik gadu samazinās (sk. 20. diagrammu) proporcionāli tam, ka ik gadu samazinās arī ārpusģimenes aprūpē esošo bērnu skaits kopumā un attiecīgi arī aizbildnībā nodoto bērnu skaits.

20.diagramma

## **4.1. Aizbildņu un aizbildnībā esošo bērnu skaits pārskata gadā**

Saskaņā ar Civillikuma normām aizbildnība pār nepilngadīgajiem piekrīt vispirms viņu tuvākajiem radiniekiem, bet tam ir nepieciešams bāriņtiesas apstiprinājums. Bāriņtiesu sniegtā informācija liecina, ka galvenokārt bērna aizbildņa pienākumus uzņemas bērna radinieki. 2022. gada 31. decembrī **2294** aizbildņi bija bērna radinieki (79% no visiem aizbildņiem), galvenokārt vecvecāki. Savukārt **21%** jeb **597** aizbildņi ir citas personas, kas nav bērna radinieki, bet kurus par piemērotiem aizbildņa pienākumu pildīšanai un iecelšanai par aizbildni konkrētam bērnam ir atzinušas bāriņtiesas (sk. 21. diagrammu).

21.diagramma

**2022. gadā** par aizbildni bērnam ieceltas **422** personas, aizbildnībā nodoti **627** bērni. 2022. gadā par aizbildņiem ieceltas 359 sievietes un 63 vīrieši, no tiem 164 sievietes un 24 vīrieši ir bērna vecvecāki, 121 sieviete un 18 vīrieši ir citi bērna radinieki, bet 74 sievietes un 21 vīrietis ir personas, kas nav bērna radinieki.

## **4.2. Aizbildnības izbeigšana pārskata gadā**

Civillikuma 341. pantā noteikts, ka aizbildnība izbeidzas aizbildnim:

1) ar viņa nāvi;

2) ja viņu ar bāriņtiesas lēmumu atlaiž no aizbildņa pienākumu pildīšanas sakarā ar nespēju pamatotu iemeslu dēļ pildīt aizbildņa pienākumus;

3) ja viņu atceļ no aizbildņa pienākumu pildīšanas;

4) aizbildnības, kas nodibinātas ar zināmiem nosacījumiem vai uz noteiktu laiku, – iestājoties šiem nosacījumiem vai notekot noteiktajam laikam.

2022. gadā **aizbildnība izbeigta 626 bērnam**, jo zuduši aizbildnības nodibināšanas iemesli, un aizbildnis ar bāriņtiesas lēmumu atlaists vai atcelts no aizbildņa pienākumu pildīšanas. No aizbildņa pienākumu pildīšanas atlaistas **538 personas**.

Bāriņtiesu sniegtā informācija par darbu atspoguļo arī situācijas, kad aizbildnība bērnam tiek pārtraukta, kad konstatēti pārkāpumi aizbildņa darbībā. Tās ir situācijas, kad bāriņtiesa, atbilstoši Bāriņtiesu likuma 32. panta pirmās daļas 3. punktā noteiktajam, lēmusi par aizbildņa **atcelšanu**, ja bāriņtiesa konstatējusi pārkāpumus aizbildņa rīcībā vai bērna interesēm neizdevīgu aizbildņa darbību. 22. diagrammā redzams, ka 2022. gadā no pienākumu pildīšanas **atcelti 22 aizbildņi** ( 8 vecvecāki, 9 citi radinieki, 5 citas personas) un par **12** **aizbildņiem** bāriņtiesas sniegušas **informāciju tiesībsargājošajām iestādēm**. 2022. gada dati būtiski neatšķiras no 2020. un 2021. gada datiem, iezīmējot stabilu negatīvu tendenci par bērnu tiesību pārkāpumiem arī aizbildņu rīcībā.

22. diagramma

Iemesli, kādēļ bērnam 2022. gadā izbeigta aprūpe aizbildņa ģimenē, atainoti 2. tabulā. Visvairāk lēmumi par aizbildnības izbeigšanu pieņemti bērnam sasniedzot pilngadību – attiecībā uz **355** bērniem. **88** bērni 2022. gadā atgriezās vecāku ģimenēs pēc pārtraukto vai atņemto aizgādības tiesību atjaunošanas vecākiem.

Analizējot datus secināms, ka ievērojamam skaitam bērnu aizbildnība tiek izbeigta, jo tiek mainīts ārpusģimenes aprūpes pakalpojuma sniedzējs. 2022. gadā **27** bērni no aizbildņa ģimenes tikuši ievietoti ilgstošas sociālās aprūpes un sociālās rehabilitācijas institūcijā. **51** bērnam mainīts aizbildnis, savukārt **42** bērni no aizbildņa ģimenes ievietoti audžuģimenē.

Vecāku aprūpē, vecākiem sasniedzot pilngadību, nonākuši **20** bērni, savukārt **36** bērni adoptēti no aizbildņu ģimenes. 2022. gadā **4** bērni atgriezušies vecāku aprūpē pēc tam, kad uzlabojies vecāku veselības stāvoklis.

|  |  |
| --- | --- |
| **Aizbildnības izbeigšanās iemesli 2022. gadā** | |
| Bērns adoptēts | **36** |
| Bērna vecākiem atjaunotas pārtrauktās vai atņemtās aizgādības tiesības | **88** |
| Bērns nodots audžuģimenē | **42** |
| Bērns nodots aizbildnībā pie cita aizbildņa | **51** |
| Bērns ievietota ilgstošas sociālās aprūpes un sociālās rehabilitācijas institūcijā | **27** |
| Bērna vecāks sasniedzis pilngadību | **20** |
| Uzlabojies bērna vecāku veselības stāvoklis | **4** |
| vecāku aprūpē nodoto bērnu skaits pēc būtisku domstarpību atrisināšanas | **3** |
| Bērns sasniedzis pilngadību | **355** |

2.tabula

# 5. Pārskats par audžuģimeņu lietām

Bērnu tiesību aizsardzības likumā ietvertā audžuģimenes definīcija paredz, ka audžuģimene ir ģimene vai persona, kas nodrošina aprūpi bērnam, kuram uz laiku vai pastāvīgi atņemta viņa ģimeniskā vide vai kura interesēs nav pieļaujama palikšana savā ģimenē, līdz brīdim, kad bērns var atgriezties savā ģimenē vai, ja tas nav iespējams, tiek adoptēts, viņam nodibināta aizbildnība vai bērns ievietots bērnu aprūpes iestādē.

Audžuģimene nodrošina ārpusģimenes aprūpi bērnam bārenim vai bez vecāku gādības palikušam bērnam ģimeniski pietuvinātā vidē. Audžuģimenes kā ārpusģimenes aprūpes pakalpojuma sniedzēja prioritāte noteikta Bērnu tiesību aizsardzības likumā, kur 27. panta trešā daļa paredz, ka, šķirot bērnu no ģimenes, viņam tiek nodrošināta ārpusģimenes aprūpe pie aizbildņa, audžuģimenē vai bērnu aprūpes iestādē. Bērnam primāri tiek nodrošināta iespēja augt pie aizbildņa vai audžuģimenē.

Bāriņtiesu sniegtā informācija par audžuģimenēm liecina, ka audžuģimeņu skaits Latvijā 2022. gadā ir samazinājies (sk. 23. diagrammu). 2022. gadā valstī bija **752 audžuģimenes**, līdz ar to audžuģimeņu skaits ir atgriezies 2020. gada līmenī. Nedaudz samazinājies arī to audžuģimeņu skaits, kurās nav ievietoti bērni. Jānorāda, ka oficiālā statistika neizdala informāciju par to, vai to audžuģimeņu skaitā, kurās uz 2022. gada 31. decembri nav ievietoti bērni, ir audžuģimenes, kurās vispār nav tikuši ievietoti bērni vai ilgstoši nav ievietoti bērni, vai arī tās audžuģimenes, kurām tieši pārskata perioda datu sagatavošanas brīdī, iespējams, izbeigta bērna uzturēšanās audžuģimenē.

23.diagramma

## **5.1. Audžuģimeņu skaits pārskata gadā**

Bāriņtiesu sniegtā informācija par pirmreizēju audžuģimeņu statusa piešķiršanu 2022. gadā liecina, ka jauns audžuģimenes statuss piešķirts **83 audžuģimenēm.** Jau otro gadu vērojams neliels jauno statusu piešķīruma samazinājums (sk. 24. diagrammu).

Vienlaikus bāriņtiesas sniegušas informāciju par **48 gadījumiem**, kad ar bāriņtiesas lēmumu audžuģimenes statuss izbeigts, līdz ar to turpina pieaugt audžuģimenes statusa izbeigšanas skaits (sk. 24. diagrammu). Iemesli, kādēļ personas vēlas izbeigt audžuģimeņu pienākumu pildīšanu, var būt dažādi. Tie var būt gan personiski motīvi (motivācijas zudums, personas veselības stāvokļa pasliktināšanās, izdegšanas sindroms, izmaiņas nodarbinātībā – algota darba zaudējums vai jauna darba uzsākšana, esošās darba slodzes palielinājums, kas nav apvienojama ar audžuģimenes pienākumu pildīšanu, konstatējums, ka vēlas būt labāk aizbildnis vai adoptētājs u.c.), gan izmaiņas ģimenes apstākļos (piemēram, laulības šķiršana, bioloģiskā bērna piedzimšana, ģimenes locekļa nāve, īpašuma zaudēšana/īres tiesības izbeigšanās, dzīvesvietas maiņa, ģimenes savstarpējo attiecību izmaiņas).

Diemžēl bāriņtiesām ik gadu nākas konstatēt gadījumus, kad nepieciešams izskatīt jautājumu par audžuģimenes statusa atņemšanu personām vai laulātajiem gadījumos, kad to audžuģimenes darbības laikā tiek konstatēti bērnu tiesību un tiesisko interešu pārkāpumi, neatbilstoši sadzīves apstākļi pilnvērtīgai bērnu aprūpei un audzināšanai vai audžuvecāku fiziska, emocionāla vai seksuāla vardarbība pret audžuģimenē ievietotajiem bērniem. Bāriņtiesu likuma 25. panta otrajā daļā noteikts, ka bāriņtiesa lemj par audžuģimenes statusa atņemšanu, ja bāriņtiesa konstatē, ka audžuģimene nepilda audžuģimenes pienākumus atbilstoši bērna interesēm.

24. diagrammā apkopotie dati liecina, ka 2022. gadā ievērojami pieaudzis gadījumu skaits, kad audžuģimenei par pārkāpumiem tiek atņemts statuss. Bāriņtiesu sniegtā informācija liecina, ka 2022. gadā lēmums par audžuģimenes statusa atņemšanu pieņemts par **10 audžuģimenēm**, visos 10 gadījumos informācija par iespējamiem bērnu tiesību pārkāpumiem audžuģimenēs sniegta tiesībsargājošām iestādēm.

24.diagramma

## 

## **5.2. Bērnu turpmākā aprūpe pēc aprūpes audžuģimenē izbeigšanas**

Ministru kabineta 2018. gada 26. jūnija noteikumu Nr. 354 “Audžuģimenes noteikumi” 64.2. punktā minēti iemesli, kuru dēļ bāriņtiesa pieņem lēmumu par bērna uzturēšanās izbeigšanu audžuģimenē, proti, bērna atgriešanās bioloģiskajā ģimenē, bērna adopcija, aizbildņa iecelšana bērnam, konfliktsituācijas izveidošanās starp bērnu un audžuģimeni, audžuģimenes nespēja pildīt pienākumus, audžuģimenes statusa atņemšana. Gadījumos, kad nav iespējama bērna turpmākā uzturēšanās esošajā audžuģimenē, bāriņtiesa apzina iespējas bērnam nodibināt aizbildnību vai nodrošināt aprūpi citā audžuģimenē un, ja tas nav iespējams, tad nodrošina aprūpi ilgstošas sociālās aprūpes un sociālās rehabilitācijas institūcijā.

2022. gadā aprūpe audžuģimenē **izbeigta 377** bērniem. 3. tabulā atspoguļotā informācija liecina, ka 2022. gadā no audžuģimenēm adoptēti **47** bērni. Ievērojamam bērnu skaitam – **74 bērniem,** nodibināta aizbildnība. Savukārt **53** bērni atgriezušies vecāku aprūpē pēc pārtraukto vai atņemto aizgādības tiesību atjaunošanas.. **3** bērni nonākuši vecāku aprūpē pēc vecāku veselības stāvokļa uzlabošanās. **4** bērni atgriezušies bioloģiskajā ģimenē, pēc vecāku pilngadības sasniegšanas. **3** bērniem aprūpe audžuģimenē izbeigta, jo izdevies atrisināt būtiskas domstarpības starp bērniem un vecākiem. **84 bērniem** uzturēšanās audžuģimenē izbeigta, sasniedzot pilngadību.

Vienlaikus konstatējams, ka **38** bērni no audžuģimenes ievietoti ilgstošas sociālās aprūpes un sociālās rehabilitācijas institūcijās, kā arī **71** bērns nodots citas audžuģimenes aprūpē.

Analizējot bāriņtiesu iesniegtos datus, secināms, ka joprojām, neskatoties uz ārpusģimenes aprūpes atbalstu centru sniegto atbalstu audžuģimenēm, ir sastopami gadījumi, kad ārpusģimenes aprūpē esošiem bērniem dažādu iemeslu dēļ jāmaina ārpusģimenes aprūpētājs, tādējādi pakļaujot bērnu atkārtotai traumatizācijai.

|  |  |
| --- | --- |
| **Bērna uzturēšanās audžuģimenē izbeigšanās iemesli 2022. gadā** | |
| Bērns adoptēts | **47** |
| Bērna vecākiem atjaunotas pārtrauktās vai atņemtās aizgādības tiesības | **53** |
| Bērns nodots citā audžuģimenē | **71** |
| Bērns nodots aizbildnībā | **74** |
| Bērns ievietots ilgstošas sociālās aprūpes un sociālās rehabilitācijas institūcijā | **38** |
| Bērna vecāks sasniedzis pilngadību | **4** |
| Uzlabojies bērna vecāku veselības stāvoklis | **3** |
| Atrisinātas būtiskas bērna un vecāka domstarpības | **3** |
| Bērns sasniedzis pilngadību | **84** |

3.tabula

# 6. Pārskats par bērna nodošanu citas personas aprūpē

## **6.1. Vecāku aprūpē esoša bērna nodošana citas personas aprūpē Latvijā un ārvalstī pārskata gadā**

Kārtību, kādā vecāku aprūpē esošu bērnu var nodot citas personas aprūpē Latvijā un ārvalstīs, un kā ir jāveic bērna aprūpes uzraudzība, paredz Bērnu tiesību aizsardzības likuma tiesiskais regulējums. Proti, minētā likuma 45.1 un 45.4 panta pirmajā daļā noteikts, ka vecāki var nodot bērnu citas personas aprūpē Latvijā vai ārvalstīs uz laiku, kas ilgāks par trim mēnešiem, ja pirms nodošanas vecāku dzīvesvietas bāriņtiesas atzinusi, ka šāda nodošana atbilst bērna interesēm un attiecīgā persona spēs bērnu pienācīgi aprūpēt. Tāpat pirms bērna nodošanas citas personas aprūpē vecākam nepieciešams vērsties pie zvērināta notāra vai bāriņtiesas, ja attiecīgajā novada teritorijā vai novada pilsētā nav notāra, lai sastādītu pilnvaru, ar kuru tiek noteikts, kādā apjomā vecāki pilnvaro sava bērna intereses pārstāvēt citu personu.

Tiesiskais regulējums par vecāka aprūpē esoša bērna nodošanu citas personas aprūpē ir piemērojams tikai tajos gadījumos, kad, izvērtējot apstākļus, bāriņtiesa konstatē, ka vecāku vēlme nodot bērnu citas personas aprūpē ir pamatota. Savukārt gadījumos, kad bāriņtiesa konstatē kādu no Civillikuma 203. pantā minētajiem apstākļiem, bāriņtiesa lemj par bērna aizgādības tiesību pārtraukšanu vecākam. Tādēļ, izvērtējot bērna dzīves apstākļus un tiesību un interešu nodrošināšanu citas personas aprūpē, bāriņtiesai jānoskaidro, vai vecāki turpina aizgādības pienākumu realizāciju – t.i., vai vecāki interesējas par bērnu, uztur emocionālu saikni, kā arī vai nodrošina bērna uzturēšanu. Gadījumos, kad bāriņtiesa konstatē, ka vecāki vairs neturpina pienācīgu bērna aprūpi un audzināšanu, bāriņtiesas kompetencē ir lemt par iespējamu aizgādības tiesību pārtraukšanu vecākam, un personu, kuras aprūpē bērns tika nodots, iespējams iecelt par bērna likumisko pārstāvi, ja attiecīgā aizbildnība ir bērna interesēm atbilstoša.

2022. gadā turpināja samazināties vecāku aprūpē esošu bērnu nodošana citas personas aprūpē (sk. 25. diagrammu). 2022.gadā bāriņtiesas pieņēmušas lēmumus par **97** vecāku aprūpē esošu bērnu nodošanu citas personas aprūpē: 7 bērni vecumā līdz 3 gadiem, 40 bērni vecumā no 4-12 gadi un 47 bērni vecumā no 13-17 gadiem nodoti citas personas aprūpē Latvijā, savukārt ārvalstīs aprūpē nodotas 3 meitenes, vecumā no 13-17 gadiem.

25.diagramma

## 

## **6.2. Ārpusģimenes aprūpē esoša bērna nodošana citas personas aprūpē Latvijā un ārvalstīs pārskata gadā**

Saskaņā ar Bērnu tiesību aizsardzības likuma 45.2 panta pirmajā daļā paredzēto aizbildnis un audžuģimene var nodot bērnu uz laiku no viena mēneša līdz trim mēnešiem citas personas aprūpē Latvijā, ja pirms nodošanas bāriņtiesa, kas pieņēmusi lēmumu par ārpusģimenes aprūpi, atzinusi, ka šāda nodošana atbilst bērna interesēm un attiecīgā persona spēs bērnu pienācīgi aprūpēt.

Bāriņtiesu iesniegtie pārskatu par darbu dati liecina, ka 2022. gadā praktiski nav palielinājies ārpusģimenes aprūpē esošo bērnu skaits, kuri nodoti citas personas aprūpē Latvijā. Pārskata gadā citas personas aprūpē Latvijā nodoti **4 bērni**, no tiem **2 bērni** no aizbildnības un **2 bērni** no audžuģimenes.

26.diagramma

Ārpusģimenes aprūpē esošu bērnu var nodot uz laiku citas personas aprūpē ārvalstī, ja tam piekrīt bāriņtiesa, kas pieņēmusi lēmumu par ārpusģimenes aprūpi, un ja šī bāriņtiesa atzinusi, ka nodošana atbilst bērna interesēm un attiecīgā persona spēs bērnu pienācīgi aprūpēt.

Pirms bāriņtiesa lemj par bērna nodošanu citas personas aprūpē ārvalstī, persona, kura vēlas uzņemt bērnu, iesniedz bāriņtiesai attiecīgās valsts kompetentās bērnu tiesību aizsardzības iestādes atzinumu, kurā sniegts personas piemērotības izvērtējums (atbilstoši Bērnu tiesību aizsardzības likuma 45.3 panta otrās un 2.1 daļas prasībām viesģimenes statusa piešķiršanai).

Kā redzams no 27. diagrammas, 2022. gadā ievērojami pieaudzis šādu bērnu skaits – 25 bērni tika nodoti citas personas aprūpē ārvalstīs. No tiem 1 bērns no aizbildņa, 12 bērni no audžuģimenes un 12 bērni no ilgstošas sociālās aprūpes un sociālās rehabilitācijas institūcijas.

27.diagramma

Bērnu tiesību aizsardzības likuma 1. panta 15. punktā noteikts, ka viesģimene ir laulātie vai persona, kas uz laiku uzņem savā dzīvesvietā bērnu aprūpes iestādē ievietotu bērnu vai bērnu aprūpes iestādē kontaktējas ar tur ievietotu bērnu. Institūcija var atļaut bērnam iestādē tikties ar personu vai nodot bērnu uz laiku šīs personas aprūpē, ja tai atbilstoši Bērnu tiesību aizsardzības likuma 45.3 panta prasībām piešķirts viesģimenes statuss un institūcija ir guvusi pārliecību, ka viesģimenes sniegs šim bērnam nepieciešamo atbalstu un spēs atbilstoši bērna vajadzībām viņu aprūpēt un uzraudzīt.

Bāriņtiesu sniegtā informācija liecina, ka ģimeņu skaits, kurām piešķirts viesģimenes statuss, pastāvīgi samazinās. VBTAI skaidro, ka 28. diagrammā attēlotie dati nav kopējais viesģimeņu skaits, bet gan pārskata gadā piešķirto statusu skaits. Bāriņtiesu sniegtā informācija par 2022. gadu liecina, ka viesģimenes statuss piešķirts 18 personām vai laulātajiem, kas ir par 9 ģimenēm mazāk kā 2021. gadā.

28.diagramma

# 7. Pārskats par adopcijas lietām

Bērnu tiesību aizsardzības likuma 31. panta pirmajā un otrajā daļā noteikts, ka adopcija tiek atbalstīta, lai bērna attīstībai nodrošinātu ģimenisku vidi. Adopcijas tiesiskos pamatus nosaka Civillikums. Adopcijas kārtību nosaka Ministru kabinets.

Adopcijas kārtības 2. punktā noteikts, ka adopcijas uzdevums ir nodrošināt adoptējamiem bērniem audzināšanu ģimenē, stabilu un harmonisku dzīves vidi. Saskaņā ar Civillikuma 173. pantā noteikto adoptētais bērns un viņa pēcnācēji attiecībā pret adoptētāju un viņa radiniekiem iegūst laulībā dzimuša bērna tiesisko stāvokli kā personiskajās, tā mantiskajās attiecībās.

Bāriņtiesu likuma 34. pantā noteikta bāriņtiesas kompetence lemt par:

1. personas atzīšanu par adoptētāju;
2. brāļu un māsu, pusbrāļu un pusmāsu šķiršanu Civillikumā noteiktajos gadījumos;
3. to, vai Latvijā iespējams nodrošināt bērna audzināšanu ģimenē vai pienācīgu aprūpi;
4. bērna nodošanu adoptētāja aprūpē un uzraudzībā līdz adopcijas apstiprināšanai;
5. pirmsadopcijas aprūpes izbeigšanu bērnam;
6. adopcijas atbilstību bērna interesēm.

## 

## **7.1. Personu skaits, kas pārskata gadā ar bāriņtiesas lēmumu atzītas par adoptētājiem**

Bāriņtiesu sniegtā informācija liecina, ka 2022. gadā turpinājis samazināties personu skaits, kurām ar bāriņtiesas lēmumu pārskata gadā piešķirts adoptētāju statuss (sk. 30. diagrammu). **2022. gadā** par adoptētājiem **atzītas 163 personas (37 personas un 63 laulātie pāri)**.

VBTAI vērš uzmanību, ka ietekme uz statistiskajiem datiem par personu skaitu, kuras ar bāriņtiesas lēmumu atzītas par adoptētāju 2019. gadā ir izmaiņas normatīvajā aktā – 2018. gada 30. oktobrī no jauna pieņemtajai Adopcijas kārtībai, ar kuru noteikts, ka bāriņtiesas lēmums par personas atzīšanu par adoptētāju ir spēkā trīs gadus no tā pieņemšanas dienas[[6]](#footnote-6), līdz ar to bāriņtiesai nav vairs nepieciešams ik gadu pārskatīt lietu un lemt par personu piemērotību adoptētāja statusam, ja gada laikā nav bijis iespējams uzsākt adopcijas procesu. Respektīvi, 2019. gada statistikā ir iekļauti adoptētāji, kuriem atkārtoti tika apstiprināts adoptētāja statuss.

29.diagramma

Analizējot detalizētāk datus par personu atzīšanu par adoptētājiem 2022. gadā, secināms, ka:

* Adoptētāja statusu ieguva **37 personas** – 15 sievietes un 22 vīrieši;
* adoptētāja statuss piešķirts **63 laulātiem pāriem**;
* Savā aizbildnībā esošu bērnu adoptēt izteica vēlmi 8 personas un 32 laulātie;
* Savā audžuģimenē ievietotu bērnu adoptēt vēlējās 1 persona un 14 laulātie, kuriem piešķirts audžuģimenes statuss;
* Ārpusģimenes aprūpē esošam bērnam par adoptētāju vēlējās kļūt 10 personas un 80 laulātie;
* Otra laulāto bērnu adoptēt vēlējās 18 personas (visi – vīrieši).

## 

## **7.2. Bērnu skaits, par kuriem bāriņtiesa pārskata gadā pieņēmusi lēmumus attiecībā uz adopciju**

Nepilngadīga bērna adopcija ir atļauta, ja tā ir bērna interesēs. Atbilstoši Adopcijas kārtības 49. punktā noteiktajam, bāriņtiesa aprūpes termiņa beigās (kad bērns ar bāriņtiesas lēmumu nodots adoptētāja aprūpē un bāriņtiesa aprūpes laikā veikusi ģimenes izpēti) apkopo ģimenes izpētes rezultātus un pieņem atbilstošu lēmumu par to, vai adopcija adoptētāja ģimenē ir bērna interesēs.

30. diagrammā atspoguļotie dati liecina, ka pēdējo četru gadu laikā pakāpeniski samazinās to bērnu skaits, par kuriem pieņemts lēmums, ka adopcija ir bērna interesēs. Attiecīgs lēmums 2019.  gadā pieņemts par **204 bērniem**, 2020. gadā par **176 bērniem,** savukārt2021. gadā par **144 bērniem**. 2022. gadā bāriņtiesas atzinušas, ka adopcija ir bērna interesēs **103** gadījumos.

30.diagramma

Samazinājums vērojams visās grupās, bet īpaši attiecībā uz bērniem, kuri ievietoti aprūpes un rehabilitācijas institūcijās. Analizējot no bāriņtiesām saņemtos datus, jāsecina, ka 2022. gadā, līdzīgi kā iepriekš, no visām ārpusģimenes aprūpes formām visvairāk adoptēti bērni no audžuģimenēm, kas skaidrojams ar to, ka audžuģimenēs ir visvairāk adoptējamie bērni mazā vecumā.

Jānorāda, ka lēmumi par to, ka adopcija ir ārpusģimenes aprūpē esošo bērnu interesēs, kā ikkatru gadu, visvairāk tiek pieņemti attiecībā uz jaunākajiem bērniem – uz 37 bērniem vecumā līdz 3 gadiem, uz 52 bērniem vecumā no 4 līdz 12 gadiem, savukārt vecumposmā no 13 līdz 17 gadiem uz 12 bērniem.

Bāriņtiesu likuma 54. panta sestās daļas 8. punktā noteikts, ka bāriņtiesa, kura pieņēma lēmumu par bērna ārpusģimenes aprūpi, lemj par bērna adopciju uz ārvalstīm. Tie ir gadījumi, kad bāriņtiesa, izvērtējot bērna iespējas atgriezties pie bioloģiskajiem vecākiem un augt savā ģimenē vai iespējas tikt adoptētam Latvijā vai nodibināt aizbildnību, konstatējusi, ka bērnam (institūcijā vai audžuģimenē ievietotam) nav iespējams augt ģimenē Latvijā (adopcija vai aizbildnība), un saskaņā ar Adopcijas kārtības 63. punktā paredzēto pieņēmusi lēmumu par iespējamu bērna adopciju uz ārvalstīm.

Saskaņā ar bāriņtiesu sniegto informāciju pēdējo četru gadu laikā samazinājies bērnu skaits, par kuriem bāriņtiesas lēmušas, ka to interesēm atbilstoša ir adopcija uz ārvalstīm (sk. 32. diagrammu). 2022. gadā bāriņtiesas pieņēmušas lēmumus par 5 bērniem, kuri ievietoti ilgstošas sociālās aprūpes un sociālās rehabilitācijas institūcijā, ka to interesēs ir adopcija uz ārvalstīm.

Vienlaikus no statistikas datiem secināms, ka 2022. gadā bāriņtiesas 4 gadījumos lēmušas atcelt bērna adopcija uz ārvalstīm (sk. 31. diagrammu). Šis skaits ir ievērojami pieaudzis, salīdzinot ar iepriekšējiem gadiem.

31.diagramma

Ārpusģimenes aprūpē esošu bērnu var adoptēt, ja pirms adopcijas apstiprināšanas viņš atradies adoptētāja aprūpē un uzraudzībā un ir konstatēta bērna un adoptētāja savstarpējā piemērotība, kā arī ir pamats uzskatīt, ka adopcijas rezultātā starp adoptētāju un adoptējamo izveidosies patiesas bērnu un vecāku attiecības.

Bāriņtiesu sniegtā informācija liecina, ka pēdējo četru gadu laikā turpina samazināties adoptētāju aprūpē nodoto bērnu skaits (sk. 32. diagrammu). 2019. gadā ar bāriņtiesas lēmumu bērnu pirmsadopcijas aprūpe uzsākta 110 bērniem, savukārt 2020. gadā pirmsadopcijas aprūpē nodoti 89 bērni. 2021. gadā par 59 bērni, bet 2022. gadā pirmsadopcijas aprūpē nodoti tikai 42 bērni. Visvairāk pirmsadopcijas aprūpē 2022. gadā nonāca bērni vecumā līdz 3 gadiem (21 bērni), tāpat adoptētāju aprūpē tika nodoti 20 bērni vecumā no 4 līdz 12 gadiem un 1 bērns pēc 13 gadu vecuma.

32.diagramma

Katru gadu gadās situācijas, kad bērna uzturēšanās adoptētāja aprūpē tiek izbeigta. Tie ir gadījumi, kad, piemēram, adoptētājs bērna aprūpes laikā atsakās no bērna, vai arī bāriņtiesa secina, ka starp adoptētāju un bērnu nav izveidojies kontakts un ir pamats uzskatīt, ka pēc adopcijas neizveidosies patiesas vecāka un bērna attiecības, vai arī bērns maina savu viedokli un atsakās no iespējamās adopcijas. Pozitīvi vērtējams, ka bāriņtiesas par bērna uzturēšanās adoptētāju aprūpē pārtraukšanu lēmušas arvien retāk, proti, 2019. gadā uzturēšanās adoptētāja ģimenē pārtraukta 16 bērniem, 2022. gadā – **5 bērniem** (4 bērni vecumā līdz 3 gadiem, 1 bērns vecumā no 4 līdz 12 gadiem). Ņemot vērā, ka pirmsadopcijas procesa pārtraukšana ir traumatisks process bērnam, būtiski, lai jau pirms bērna nodošanas potenciālo adoptētāju aprūpē notiktu rūpīga adoptētāja un adoptējamā bērna iepazīšanās un potenciālās saderības izvērtēšana.

# 8. Pārskats par aizgādnību

Normatīvo aktu regulējums nosaka ierobežotās rīcībspējas institūtu, kas paredz daļējo rīcībspēju un kopēju lēmumu pieņemšanu, kad personas rīcībspēja tiek ierobežota jomās, kurās persona nespēj saprast savas darbības un vadīt tās, un ir jomas, kurās lēmumus pieņem perona kopā ar aizgādni. Rīcībspējas ierobežojums neskar Civillikumā ietvertās personiskās tiesības (piemēram, tiesības laulāties, adoptēt, atzīt paternitāti).

Pilngadīgai personai rīcībspēja var tikt ierobežota Civillikumā noteiktajos gadījumos (personas veselības traucējumu, izlaidīgas vai izšķērdīgas dzīves, kā arī apreibinošu vielu pārmērīgas lietošanas dēļ). Tāpat, neierobežojot personas rīcībspēju, pār personu noteiktos gadījumos var tikt nodibināta pagaidu aizgādnība, ja nepieciešams veikt pasākumus personas interešu aizsardzībai (Civillikuma 355. **-** 369. pants.).

Civillikumā noteikts, ka personas, kurai ir garīga rakstura vai citi veselības traucējumi, rīcībspēju var ierobežot, ja tas nepieciešams šīs personas interesēs un ir vienīgais veids, kā tās aizsargāt. Šādā gadījumā personai nodibināma aizgādnība. Savukārt minētā likuma 355. pantā noteikts, ka aizgādņus pār pilngadīgajiem pēc tiesas sprieduma ieceļ attiecīgā bāriņtiesa [..].

Bāriņtiesu likuma 40. panta pirmajā daļā noteikts, ka bāriņtiesa saskaņā ar tiesas nolēmumu par aizgādnības nodibināšanu ieceļ aizgādni:

1. personai ar garīga rakstura vai citiem veselības traucējumiem, kurai rīcībspēju ierobežojusi tiesa;
2. personai, kurai tiesa nodibinājusi pagaidu aizgādnību;
3. personai, kurai rīcībspēju tiesa ierobežojusi izlaidīgas vai izšķērdīgas dzīves dēļ, kā arī alkohola vai citu apreibinošo vielu pārmērīgas lietošanas dēļ;
4. promesošās vai pazudušas personas mantai.

Savukārt atbilstoši Bāriņtiesu likumā noteiktajam, bāriņtiesa, saskaņā ar notāra taisīto notariālo aktu par aizgādnības nodibināšanu mantojumam, ieceļ aizgādni mantojumam.

Salīdzinot datus četru gadu periodā secināms, ka personu skaits, kurām ar tiesas spriedumu ierobežota rīcībspēja un nodibināta aizgādnība, turpina pieaugt (sk. 33. diagrammu). 2022. gadā bāriņtiesu lietvedībā atradās aizgādnības lietas attiecībā uz **3641 personām**. Par aizgādni personai ar ierobežotu rīcībspēju 2022. gada 31. decembrī bija ieceltas **3207 personas** – 2621 radinieki un 586 citas personas.

33.diagramma

Pārskata gada ietvaros **431** **personai** ar ierobežotu rīcībspēju iecelti **406 aizgādņi** (sk. 34. diagrammu). **268** personas ieceltas par aizgādņiem mantojumam vai promesošas personas mantai.

34.diagramma

Bāriņtiesu likuma 41. pantā paredzēts bāriņtiesas pienākums uzraudzīt aizgādņa rīcību aizgādņa pienākumu izpildē, tajā skaitā pārbaudīt, vai aizgādnis noskaidro aizgādnībā esošās personas viedokli un gribu un pārvalda mantu atbilstoši šīs personas interesēm un normatīvo aktu prasībām. Gadījumā, ja bāriņtiesa konstatē pārkāpumus aizgādņa rīcībā, bāriņtiesas kompetencē atbilstoši minētā likuma 42. pantā paredzētajam ir dot aizgādnim attiecīgus norādījumus vai pēc nepieciešamības lemt par aizgādņa atcelšanu.

2022. gadā bāriņtiesas lēmušas par **7 personu atcelšanu** no aizgādņa pienākumu pildīšanas nolaidīgas rīcības vai citu iemeslu dēļ, arī 2021. gadā, tāpat kā 2020. gadā, bāriņtiesas lēma par **7** personu atcelšanu no aizgādņa pienākumu pildīšanas, savukārt 2019. gadā bāriņtiesas pieņēma **5** šādus lēmumus.

2022. gadā likumisku iemeslu dēļ no aizgādņa pienākumu pildīšanas atbrīvotas **334 personas**, no tām 162 personas, kas ieceltas par aizgādni personām ar ierobežotu rīcībspēju, un 172 aizgādņi mantojumam vai prombūtnē esošas personas mantai.

Bāriņtiesu sniegtā informācija liecina, ka 2022. gadā bāriņtiesas nav lēmušas par ārvalsts aizgādnības lietas pārņemšanu, ja personām aizgādnība nodibināta ārvalstī.

# 9. Pārskats par nepilngadīgas personas bez pavadības (trešās valsts valstspiederīgie vai bezvalstnieki) lietām

Sākot ar 2017. gadu oficiālās statistikas pārskata veidlapa par bāriņtiesu darbu ir papildināta ar sadaļu, kas attiecināma uz bāriņtiesu darbību lietās, kas saistītas ar nepilngadīgām personām bez pavadības.

Patvēruma likuma 1. panta 7. punktā noteikts, ka nepilngadīga persona bez pavadības ir trešās valsts valstspiederīgais vai bezvalstnieks, kas ir jaunāks par 18 gadiem un ieradies vai palicis Latvijas Republikā bez tādas personas pavadības, kura ir par viņu atbildīga saskaņā ar Latvijas Republikas normatīvajiem aktiem ģimenes tiesību jomā, (tēvs, māte, aizbildnis) līdz brīdim, kad atbildīgā persona atsāk pildīt pienākumu pret viņu.

Konvencijas par bērna tiesībām 22. pantā noteikts, ka dalībvalstis veic attiecīgus pasākumus, lai bērnam, kas vēlas iegūt bēgļa statusu vai kas tiek uzskatīts par bēgli saskaņā ar piemērojamām starptautiskajām vai attiecīgās valsts tiesībām un procedūrām, neatkarīgi no tā, vai bērnu pavada vai nepavada viņa vecāki vai kāda cita persona, nodrošinātu pienācīgu aizsardzību un humāno palīdzību to tiesību izmantošanā, kas izklāstītas šajā konvencijā un citos starptautiskos cilvēktiesībām vai humanitāriem jautājumiem veltītos dokumentos, kuru puses ir minētās valstis.

Bērnu tiesību aizsardzības likuma 74. pantā paredzēts, ja saskaņā ar starptautiskajām vai nacionālajām tiesībām bērns ir bēglis vai persona, kurai piešķirts alternatīvais statuss, viņš saņem aizsardzību un palīdzību neatkarīgi no tā, vai ir kopā ar vecākiem vai citiem pieaugušajiem vai viens atbilstoši Patvēruma likumam. Bāriņtiesa kopā ar pašvaldības sociālo dienestu un imigrācijas iestādēm veic pasākumus, lai sameklētu bērna vecākus un noskaidrotu, kādas viņam ir iespējas atgriezties ģimenē. Ja bērna vecākus neizdodas atrast, bērnam bēglim un bērnam, kuram piešķirts alternatīvais statuss, tiek nodrošināta tāda pati aprūpe kā jebkuram citam bērnam, kas palicis bez vecāku gādības.

Patvēruma likuma 6. panta sestajā daļā noteikts, ka nepilngadīga persona bez pavadības vēlmi iegūt bēgļa vai alternatīvo statusu izsaka šajā pantā noteiktajā kārtībā. Nepilngadīgu personu bez pavadības personiskajās un mantiskajās attiecībās patvēruma procedūras laikā pārstāv bāriņtiesa vai tās iecelts aizbildnis, vai bērnu aprūpes iestādes vadītājs. Savukārt minētā likuma 7. panta piektā daļa paredz, ka gadījumā, ja iesniegumu par vēlmi iegūt bēgļa vai alternatīvo statusu iesniegusi nepilngadīga persona bez pavadības, bāriņtiesa kopā ar pašvaldības sociālo dienestu, Valsts robežsardzi un Pārvaldi nekavējoties veic pasākumus, lai meklētu nepilngadīgās personas ģimenes locekļus, un noskaidro, kādas ir šīs personas iespējas atgriezties ģimenē. Bāriņtiesa nekavējoties lemj par aizbildņa iecelšanu nepilngadīgai personai bez pavadības. Lēmumu par aizbildņa iecelšanu bāriņtiesa pieņem, noskaidrojot Pārvaldes viedokli. Nepilngadīgai personai bez pavadības primāri tiek nodrošināta aprūpe pie aizbildņa vai audžuģimenē.

Analizējot bāriņtiesu iesūtītos pārskatus par darbu, VBTAI konstatēja, ka bāriņtiesu redzeslokā 2022. gadā nonākušas **22 nepilngadīgas personas bez pavadības**. Ārpusģimenes aprūpe nodrošināta 10 **patvēruma** meklētājiem (9 nodoti aizbildnībā, 1 ievietots ilgstošas sociālās aprūpes un sociālās rehabilitācijas institūcijā), 2 nepilngadīgajiem, kuriem piešķirts **bēgļa statuss**, nodibināta aizbildnība. Viena nepilngadīgā persona, kurai atteikta starptautiskā aizsardzība Latvijā, ievietota audžuģimenē.

# 10. Pārskats par bāriņtiesu lēmumiem un lietām

Bāriņtiesu sniegtā informācija liecina, ka četru gadu laikā vērojama tendence bāriņtiesu lietvedībā esošo lietu kopējam skaitam samazināties (sk. 35. diagrammu). Vienlaikus norādāms, ka bāriņtiesu pieeja lietu skaita noteikšanai joprojām ir atšķirīga, oficiālās statistikas pārskatā būtu norādāmas tikai aktīvās bāriņtiesas lietvedībā esošās lietas, bet atsevišķas bāriņtiesas to skaitā mēdz iekļaut arī lietas, kuras atrodas bāriņtiesā glabāšanā. No 2019. un 2020. gadā bija vērojams, ka samazinās pirmreizēji ierosināto lietu skaits, savukārt 2021. un īpaši 2022. gadā tas atkal pieaudzis. 2022. gadā ierosinātas **6913** jaunas lietas, kas ir par 869 lietām vairāk nekā 2021. gadā.

35.diagramma

Bāriņtiesas lēmumus pieņem koleģiāli bāriņtiesas sēdē. Tāpat bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis tiesīgs pieņemt vienpersonisku lēmumu Bāriņtiesu likuma 23. pantā noteiktajos gadījumos.

2019. gadā bāriņtiesas kopumā pieņēma 11971 lēmumu, 2020. gadā 10776 lēmumus, savukārt 2021. gadā bāriņtiesas pieņemto lēmumu skaits palielinājies, tika pieņemti 10815 lēmumi, kas ir par 39 lēmumiem vairāk nekā 2020. gadā. 2022. gadā bāriņtiesu pieņemto lēmumu skaits turpinājis pieaugt, pieņemts par 831 lēmumu vairāk nekā 2021. gadā, proti, **11646** lēmumi (sk. 36. diagrammu). Lēmumu skaita pieaugumu ietekmēja arī nepieciešamība nodrošināt Ukrainas nepilngadīgo civiliedzīvotāju bez pavadības tiesību nodrošināšanu Latvijā, nodibinot bērniem ārkārtas aizbildnību.

36.diagramma

Likumdevējs paredzējis bāriņtiesas iespējas nekavējoties reaģēt, lai novērstu bērna atrašanos veselībai vai dzīvībai bīstamos apstākļos, piešķirot tās priekšsēdētājam vai bāriņtiesas loceklim tiesības pieņemt vienpersonisku lēmumu.

Atbilstoši Bāriņtiesu likuma 23. panta pirmajā daļā paredzētajam, ja bērna dzīves apstākļu pārbaudē vai citādi atklājas, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē var apdraudēt viņa veselību vai dzīvību, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par:

1) bērna aizgādības tiesību pārtraukšanu vecākiem;

2) bērna izņemšanu no aizbildņa ģimenes un aizbildņa atstādināšanu no pienākumu pildīšanas;

3) bērna izņemšanu no audžuģimenes;

4) pirmsadopcijas aprūpes pārtraukšanu.

Vienlaikus minētā panta pirmā prim daļa paredz, ja nolēmuma par bērna atgriešanos valstī, kurā ir viņa dzīvesvieta, piespiedu izpildes procesā ([Civilprocesa likuma](https://likumi.lv/ta/id/50500-civilprocesa-likums) [74.3 nodaļa](https://likumi.lv/ta/id/50500-civilprocesa-likums#n74_3)) bērnu nodod bāriņtiesas pārstāvim turpmāku darbību veikšanai un ja bērnu nav iespējams nekavējoties nogādāt uz valsti, kurā ir viņa dzīvesvieta, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis vienpersoniski pieņem lēmumu par:

1) bērna šķiršanu no ģimenes un nogādāšanu krīzes centrā vai citos drošos apstākļos un aizliegumu bērna vecākam vai citai personai, kas bērnu prettiesiski pārvietojusi vai aizturējusi, vai bērna tuviem radiniekiem izņemt bērnu no krīzes centra vai citiem drošiem apstākļiem;

2) atteikumu paziņot bērna vecākam vai citai personai, kas bērnu prettiesiski pārvietojusi vai aizturējusi, vai bērna tuviem radiniekiem bērna atrašanās vietu vai aizliegumu šīm personām satikties ar bērnu, kamēr tas uzturas krīzes centrā vai citos drošos apstākļos, ja šīs personas var apdraudēt nolēmuma turpmāku piespiedu izpildi un bērna sagatavošanu nogādāšanai atpakaļ uz valsti, kurā ir viņa dzīvesvieta.

(12) Ja bērns vai viņa likumiskais pārstāvis nepiekrīt bērna, kuram radušies psihiski vai uzvedības traucējumi alkoholisko dzērienu, narkotisko, psihotropo, toksisko vai citu apreibinošo vielu lietošanas dēļ vai kurš cietis no vardarbības, obligātai ārstēšanai vai sociālajai rehabilitācijai vai nepamatoti vēlas to pārtraukt, bāriņtiesas priekšsēdētājs, bāriņtiesas priekšsēdētāja vietnieks vai bāriņtiesas loceklis, ja tas nepieciešams bērna interešu aizsardzībai, vienpersoniski pieņem lēmumu par bērna obligāto ārstēšanu vai sociālās rehabilitācijas saņemšanu.

Pēc būtības vienpersoniskais lēmums ir pagaidu risinājums, jo nākamo 15 dienu laikā bāriņtiesas pienākumos ietilpst objektīvi un pilnīgi noskaidrot apstākļus par turpmākām vecāka iespējām īstenot bērna aizgādības tiesības vai audžuģimenes un aizbildņa iespējām turpināt pildīt savus pienākumus un koleģiāli izlemt attiecīgu jautājumu bāriņtiesas sēdē.

Tāpat normatīvais regulējums paredz vienpersoniskā lēmuma pieņemšanu attiecībā uz bērna obligāto ārstēšanu, ja bērns vai viņa likumiskais pārstāvis nepiekrīt bērna, kuram radušies psihiski vai uzvedības traucējumi alkoholisko dzērienu, narkotisko, psihotropo, toksisko vai citu apreibinošo vielu lietošanas dēļ vai kurš cietis no vardarbības, obligātai ārstēšanai vai sociālajai rehabilitācijai vai nepamatoti vēlas to pārtraukt.

Bāriņtiesu pārskati par darbu liecina, ka četru gadu periodā **vienpersoniski pieņemto** lēmumu skaits 2022. gadā palielinājies (sk. 37. diagrammu). 2021. gadā pieņemti 340 vienpersoniskie lēmumi, bet 2022. gadā – 430 vienpersoniskie lēmumi. Lielākā daļa – **388 lēmumi** pieņemti par bērna aizgādības tiesību pārtraukšanu vecākiem. Diemžēl 2022. gadā turpinājis būtiski pieaugt vienpersonisko lēmumu par bērnu izņemšanu no aizbildņa ģimenes skaits – 2022. gadā pieņemti 23 lēmumi, kas ir par 5 vairāk nekā 2021. gadā. Tāpat 15 gadījumos bērni būtiska apdraudējuma dēļ izņemti no audžuģimenes. 3 vienpersoniskie lēmumi pieņemti par bērna obligāto ārstēšanu vai sociālās rehabilitācijas saņemšanu. 1 gadījumā pieņemts vienpersoniskais lēmums par bērna pirmsadopcijas aprūpes pārtraukšanu.

37.diagramma

Bāriņtiesu likums paredz bāriņtiesas kompetenci, aizstāvot bērna vai aizgādnībā esošās personas intereses, pieņemt lēmumus arī citu bāriņtiesas lietvedībā esošo kategoriju lietās. Šādu lēmumu apkopojums skatāms 4. tabulā.

|  |  |  |  |  |
| --- | --- | --- | --- | --- |
| **Citi bāriņtiesās pieņemtie lēmumi** | **2019** | **2020** | **2021** | **2022** |
| Pieņemtie lēmumi par bērnu un personu ar ierobežotu rīcībspēju mantisko interešu nodrošināšanu vai aizstāvību. | 1303 | 1332 | 1305 | 1529 |
| Bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesības izmantošanas kārtību. | 842 | 934 | 897 | 902 |
| Bērnu skaits, par kuriem bāriņtiesa pieņēmusi lēmumu par valsts sociālo pabalstu, apgādnieka zaudējuma pensijas un atbalsta ar celiakiju slimiem bērniem, kuriem nav noteikta invaliditāte, izmaksāšanu personai, kura faktiski audzina bērnu vai izmaksāšanu pašam bērnam, ja viņš sasniedzis 15 gadu vecumu. | 295 | 254 | 652 | 341 |
| Bērnu skaits, kuri nosūtīti konsultācijas saņemšanai pie ģimenes ārsta, psihologa vai cita speciālista. | 23 | 12 | 12 | 9 |
| Bērnu skaits, par kuriem bāriņtiesa pieņēmusi lēmumu par bērna vārda, uzvārda vai tautības ierakstu. | 91 | 112 | 94 | 121 |
| Nepilngadīgo personu skaits, par kurām bāriņtiesa pieņēmusi lēmumu par atļaujas došanu stāties laulībā pirms 18 gadu vecuma sasniegšanas. | 3 | 2 | 3 | 6 |
| Bērnu skaits, par kuriem bāriņtiesa pieņēmusi lēmumu par pilngadības piešķiršanu pirms 18 gadu vecuma sasniegšanas. | 2 | 1 | 3 | 1 |

4.tabula

Analizējot bāriņtiesu iesniegtos datus četru gadu periodā, secināms, ka 2022. gadā atkal samazinājies lēmumu skaits par valsts sociālo pabalstu izmaksu bērna faktiskajam audzinātājam, kuru pieaugums 2021. gadā bija saistīts ar Ministru kabineta lēmumu par valsts vienreizējo atbalsta maksājumu Covid-19 infekcijas izplatības negatīvo seku un spriedzes mazināšanai. 2022. gadā vērojams neliels atsevišķu lēmumu skaita pieaugums, piemēram, pieaudzis bāriņtiesu pieņemto lēmumu par bērnu un personu ar ierobežotu rīcībspēju mantisko interešu nodrošināšanu vai aizstāvību skaits, kā arī bērnu skaits, par kuriem bāriņtiesa pieņēmusi lēmumu par bērna vārda, uzvārda vai tautības ierakstu. Četru gadu periodā nemainīgi turpina pieaugt bērnu skaits, par kuriem pēc tiesas pieprasījuma bāriņtiesa devusi atzinumu par bērna aizgādības tiesību noteikšanu un saskarsmes tiesības izmantošanas kārtību.

# 11. Pārskats par bāriņtiesas lēmumu un faktiskās rīcības pārsūdzību Administratīvajā rajonā tiesā

Administratīvās rajona tiesas (turpmāk – tiesa) kompetencē ir izvērtēt bāriņtiesas kā aizbildnības un aizgādnības iestādes pieņemtā lēmuma (administratīvā akta) un faktiskās rīcības tiesiskumu un pamatotību. Atbilstoši Bāriņtiesu likuma 49. panta otrajā daļā paredzētajam bāriņtiesas lēmumu ieinteresētā persona var pārsūdzēt tiesā Administratīvā procesa likumā noteiktajā kārtībā.

Savukārt Administratīvā procesa likuma 103. panta pirmajā daļā noteikts, ka administratīvā procesa tiesā būtība ir tiesas kontrole pār iestādes izdota administratīvā akta vai iestādes faktiskās rīcības tiesiskumu vai lietderības apsvērumiem rīcības brīvības ietvaros. Tiesiskums tiek vērtēts, pārbaudot, vai iestāde ir rīkojusies saskaņā ar procesuālajām un materiālajām tiesību normām. Lietderības apsvērumi tiek vērtēti, pārbaudot, vai administratīvais akts izdots pamatoti un vai tas pārlieku neierobežo personas intereses, samērojot tās ar sabiedrības interešu aizsardzību. Tiesa administratīvajā procesā objektīvi noskaidro lietas apstākļus un dod tiem juridisku vērtējumu.

Pārskatos par darbu bāriņtiesas sniedz informāciju par lēmumu skaitu, kuri pārskata gadā pārsūdzēti tiesā, un gadījumos, kad pārskata gada ietvaros lieta tiesā ir tikusi izskatīta, informāciju par pārsūdzības rezultātu. 38. diagrammā apkopotā informācija liecina, ka 2022. gadā vērojams tiesā pārsūdzēto bāriņtiesas lēmumu skaita samazinājums.

38.diagramma

2022. gadā tika pārsūdzēti **84 lēmumi**, no kuriem tiesa izskatījusi un 31 lēmumu atstājusi spēkā, 2 lēmumus atcēlusi, bet pārējo lēmumu izskatīšana vēl nav noslēgusies. Visbiežāk tiesā pārsūdzēti bāriņtiesas lēmumi par bērna aizgādības tiesību pārtraukšanu vecākiem (2022. gadā – **45 lēmumi**). 2022. gadā pārsūdzēts **1 lēmums** par aizbildņa iecelšanu, bet nav pārsūdzēts neviens lēmums par aizbildņa atlaišanu vai atcelšanu no pienākumu pildīšanas. Tāpat nav pārsūdzēts neviens lēmums par aizgādņa iecelšanu personai ar ierobežotu rīcībspēju, bet ir pārsūdzēti **8 lēmumi** par aizgādņa iecelšanu mantojumam. 2022. gadā ir pārsūdzēti **2 lēmumi** par bērna mantas pārvaldīšanu. Citos jautājumos pārsūdzēti **28** bāriņtiesas lēmumi.

Bāriņtiesas faktisko rīcību privātpersona, iesniedzot attiecīgu pieteikumu tiesā, var pārsūdzēt tāpat kā bāriņtiesas lēmumu. Četru gadu periodā samazinājies bāriņtiesas faktiskās rīcības pārsūdzību skaits (sk. 40. diagramma). 2022.gadā bāriņtiesas faktiskā rīcība pārsūdzēta 2 gadījumos, 1 gadījumā tiesa ir pieņēmusi lēmumu par lietas izbeigšanu, savukārt 1 gadījumā lietas izskatīšana tiesā vēl nav pabeigta.

39.diagramma

Bāriņtiesu pārskatos par darbu bāriņtiesas sniegušas informāciju, ka 2022. gadā spēkā stājušies spriedumi par iepriekšējos gados ierosinātajām lietām. Tiesas ir izvērtējušas **40 bāriņtiesu lēmumus**, no tiem 34 atstāti spēkā, savukārt 6 bāriņtiesu lēmumi atcelti.

1. PMLP iedzīvotāju reģistra dati, 01.01.2020. Latvijā reģistrēti 375275 bērni

   https://www.pmlp.gov.lv/lv/media/331/download?attachment [↑](#footnote-ref-1)
2. PMLP iedzīvotāju reģistra dati, 01.01.2021. Latvijā reģistrēti 373836 bērni

   https://www.pmlp.gov.lv/lv/media/2899/download?attachment [↑](#footnote-ref-2)
3. PMLP iedzīvotāju reģistra dati, 01.01.2022. Latvijā reģistrēti 371516 bērni [↑](#footnote-ref-3)
4. https://www.pmlp.gov.lv/lv/media/9227/download?attachment

   PMLP iedzīvotāju reģistra dati, 01.01.2023. Latvijā reģistrēti 379906 bērni https://www.pmlp.gov.lv/lv/media/9732/download?attachment [↑](#footnote-ref-4)
5. Bāriņtiesu pārskati par darbu nesniedz datus par vecuma un dzimuma sadalījumu šajā pozīcijā; [↑](#footnote-ref-5)
6. Adopcijas kārtības 25. punkts [↑](#footnote-ref-6)